qundao/data-zh-poetry huggingface dataset:
送何检讨西岚出守凉州·其二
作者：戴亨
朝代：清
体裁：古风

煌煌华灯悬，高堂罗佳宾。歌筵饮正酣，起视众星阑。送子将远行，欲赠非常言。矫矫人中龙，结想在青云。因风生羽翰，飞鸣翼紫宸。盛满难久居，终当保其真。朝著王乔舄，夕浴颍川滨。携手觅烟霞，逍遥侣鸿鸾。隐显从变化，谁能测其端。冀君长识察，此志勿中沦。
送何检讨西岚出守凉州·其二
作者：戴亨
朝代：清

煌煌华灯悬，高堂罗佳宾。歌筵饮正酣，起视众星阑。送子将远行，欲赠非常言。矫矫人中龙，结想在青云。因风生羽翰，飞鸣翼紫宸。盛满难久居，终当保其真。朝著王乔舄，夕浴颖川滨。携手觅烟霞，逍遥侣鸿鸾。隐显从变化，谁能测其端。冀君长识察，此志勿中沦。
送六给谏居鲁巡察台湾
作者：戴亨
朝代：清

岂有千秋望，空耽数卷书。谩将屈蠖地，错拟卧龙居。谋道亲樵牧，虚怀媲古初。感君骢马客，三次到荒庐。旧识疏贫贱，新知正阒寥。白头甘濩落，青眼重箪瓢。朔雪燕城暗，云帆瘴海遥。那堪情始洽，离席祖星轺。应运生申甫，乘时荐马阳。谠言谟诰协，忧国鬓须苍。海角敷功烈，葵心注庙堂。所嗟贤补阙，迢递出蛮方。台湾闽海外，奉命代巡行。旌节三年驻，云山万里程。乘骢臣子义，别泪故人情。计日徯回棹，衔杯续旧盟。
送六给谏居鲁巡察台湾·其一
作者：戴亨
朝代：清

岂有千秋望，空耽数卷书。谩将屈蠖地，错拟卧龙居。谋道亲樵牧，虚怀媲古初。感君骢马客，三次到荒庐。
送六给谏居鲁巡察台湾·其三
作者：戴亨
朝代：清

应运生申甫，乘时荐马阳。谠言谟诰协，忧国鬓须苍。海角敷功烈，葵心注庙堂。所嗟贤补阙，迢递出蛮方。
送六给谏居鲁巡察台湾·其二
作者：戴亨
朝代：清

旧识疏贫贱，新知正阒寥。白头甘濩落，青眼重箪瓢。朔雪燕城暗，云帆瘴海遥。那堪情始洽，离席祖星轺。
送六给谏居鲁巡察台湾·其四
作者：戴亨
朝代：清

台湾闽海外，奉命代巡行。旌节三年驻，云山万里程。乘骢臣子义，别泪故人情。计日徯回棹，衔杯续旧盟。
送刘编修殿虎出守九江三首
作者：戴亨
朝代：清

孤云不出山，连绻抱奇石。随风入九霄，变化成膏泽。出处何容心，遭逢随所适。君无甔石粮，结绶游远乡。岂为誇荣显，颐养娱高堂。奉身有良璧，皎皎生夜光。前路夷且巇，愿君慎其防。茫茫瞰四野，恻恻心忽悽。皓雪盈天地，集树成枯枝。中有皞寒禽，怀春声正悲。悲声震聋瞆，赏音来何迟。遇子风尘中，升沈途路歧。孤松结盘石，寒暑心不移。今将舍我去，作郡九江湄。思欲远从之，褰裳复犹夷。悠悠望南天，心与征云驰。祖客饯将归，游子怀往路。我何长叹嗟，徘徊独延伫。远游背乡里，逢故即色喜。况是人中龙，五载久知己。会面虽有时，仓卒情难已。明月沈深渊，茝兰散江涘。抚躬还自伤，衰年逝如矢。同气而远离，思心从此起。
送刘编修殿虎出守九江三首·其一
作者：戴亨
朝代：清

孤云不出山，连绻抱奇石。随风入九霄，变化成膏泽。出处何容心，遭逢随所适。君无甔石粮，结绶游远乡。岂为誇荣显，颐养娱高堂。奉身有良璧，皎皎生夜光。前路夷且巇，愿君慎其防。
送刘编修殿虎出守九江三首·其三
作者：戴亨
朝代：清

祖客饯将归，游子怀往路。我何长叹嗟，徘徊独延伫。远游背乡里，逢故即色喜。况是人中龙，五载久知己。会面虽有时，仓卒情难已。明月沈深渊，茝兰散江涘。抚躬还自伤，衰年逝如矢。同气而远离，思心从此起。
送刘编修殿虎出守九江三首·其二
作者：戴亨
朝代：清

茫茫瞰四野，恻恻心忽悽。皓雪盈天地，集树成枯枝。中有皞寒禽，怀春声正悲。悲声震聋瞆，赏音来何迟。遇子风尘中，升沈途路歧。孤松结盘石，寒暑心不移。今将舍我去，作郡九江湄。思欲远从之，褰裳复犹夷。悠悠望南天，心与征云驰。
送别
作者：戴亨
朝代：清

笙歌兴已阑，欢笑转悽楚。别语正依依，残钟天欲曙。
送单青侅任龙门令
作者：戴亨
朝代：清

黄钟废己久，秋兰在虚谷。古音谁复考，孤芳媚幽独。人生不相知，深情向谁告。榛苓望所思，道远隔川陆。头白甫交欢，旋伤离愁续。相遇一何难，相违一何促。君歌游子吟，我奏离鸿曲。歌曲声激昂，褰裳野踯躅。
送同年戈絅公赴开化令
作者：戴亨
朝代：清

丛兰馥华堂，众宾集长夜。酣歌曲未终，游子将远驾。发轸自燕京，扬帆向开化。慷慨临路歧，耻为儿女悲。人生非鹿豕，聚散会有期。雕鹗厉毛羽，乘风起高飞。鹪鹩困六翮，枳棘潜卑栖。污隆道各殊，努力贵自持。相期在久要，岂必欢聚时。愿为古松柏，岁寒无改移。
送国云浦之蓬溪县任二首
作者：戴亨
朝代：清

岩冬风雪交，凛冽摧羁客。念尔远行人，道路逾千百。衰年多暮感，聚散何悤迫。与子十年交，欢晤几晨夕。伤离情倍亲，疏阔悔畴昔。老泪向君弹，眷恋无终极。邛郲虽云险，叱驭挥前策。燕市有贫女，馀光候邻隙。升沈道各殊，相期勖明德。男儿抱伟志，富贵非所希。因循竟无成，日暮伤路歧。赖有青云交，时吐胸中奇。今复去万里，再见知何时。高馆列绮筵，纷纶进华词。临觞不能饮，默坐含酸悲。年老别离难，况是平生知。束带候明发，宾众出郊畿。行李已戒途，望望情远驰。情驰结中夜，髣髴见容仪。愿言慎始终，慰我长相思。
送国云浦之蓬溪县任二首·其一
作者：戴亨
朝代：清

岩冬风雪交，凛冽摧羁客。念尔远行人，道路逾千百。衰年多暮感，聚散何悤迫。与子十年交，欢晤几晨夕。伤离情倍亲，疏阔悔畴昔。老泪向君弹，眷恋无终极。邛郲虽云险，叱驭挥前策。燕市有贫女，馀光候邻隙。升沈道各殊，相期勖明德。
送国云浦之蓬溪县任二首·其二
作者：戴亨
朝代：清

男儿抱伟志，富贵非所希。因循竟无成，日暮伤路歧。赖有青云交，时吐胸中奇。今复去万里，再见知何时。高馆列绮筵，纷纶进华词。临觞不能饮，默坐含酸悲。年老别离难，况是平生知。束带候明发，宾众出郊畿。行李已戒途，望望情远驰。情驰结中夜，髣髴见容仪。愿言慎始终，慰我长相思。
送国侍卫天峰
作者：戴亨
朝代：清

情语方夜终，徘徊怅歧路。旭日升高冈，秋风满高树。忧来白发生，谁解相思故。茅檐鸟雀喧，独坐听朝暮。
送孙在原回黔南龙泉县任四首
作者：戴亨
朝代：清

群鸟游芳洲，同类自相呼。和鸣成匹俦，岁久终不渝。飘风一朝发，分飞万里途。中心长不释，眷恋栖息初。重云隔天地，山川邈难逾。岂不思颉颃，鼓翼空踟蹰。琼瑶久不宝，芝兰委萧荻。翩翩夸毗子，慷慨联胶漆。胶漆旦夕解，对面不相识。感彼蜉蝣衣，变化生悲恻。古人重结交，长恐非金石。金石蕴坚贞，历久恒如昔。磨亦不能磷，镕亦不改色。猎猎朔风吹，萧萧黄叶飞。嗷嗷雁南度，戚戚我心悲。浮云西南来，聚散无长期。君身若鸿鹄，我身若凫鹥。鸿鹄将远翔，凫鹥恋涸溪。能不感离群，引颈以歔欷。愁云结重阴，游子将跋陟。徘徊眷歧路，悢悢情难抑。边风吹枯蘋，飘飖离本根。食蓼长觉苦，怀冰长觉寒。愁人多酸辛，况当离别难。唯念复来归，慰我桑榆年。
送孙在原回黔南龙泉县任四首·其一
作者：戴亨
朝代：清

群鸟游芳洲，同类自相呼。和鸣成匹俦，岁久终不渝。飘风一朝发，分飞万里途。中心长不释，眷恋栖息初。重云隔天地，山川邈难逾。岂不思颉颃，鼓翼空踟蹰。
送孙在原回黔南龙泉县任四首·其三
作者：戴亨
朝代：清

猎猎朔风吹，萧萧黄叶飞。嗷嗷雁南度，戚戚我心悲。浮云西南来，聚散无长期。君身若鸿鹄，我身若凫鹥。鸿鹄将远翔，凫鹥恋涸溪。能不感离群，引颈以歔欷。
送孙在原回黔南龙泉县任四首·其二
作者：戴亨
朝代：清

琼瑶久不宝，芝兰委萧荻。翩翩夸毗子，慷慨联胶漆。胶漆旦夕解，对面不相识。感彼蜉蝣衣，变化生悲恻。古人重结交，长恐非金石。金石蕴坚贞，历久恒如昔。磨亦不能磷，镕亦不改色。
送孙在原回黔南龙泉县任四首·其四
作者：戴亨
朝代：清

愁云结重阴，游子将跋陟。徘徊眷歧路，悢悢情难抑。边风吹枯蘋，飘飖离本根。食蓼长觉苦，怀冰长觉寒。愁人多酸辛，况当离别难。唯念复来归，慰我桑榆年。
送孟颖仙任东平州佐四首
作者：戴亨
朝代：清

两世金兰旧，千秋德义新。白头将共老，童稚早情亲。崇替经交态，初终见古人。别离分显晦，邂逅复谁真。学业谁堪并，迍邅可若何。济东新雨露，燕市旧悲歌。知己情难别，期君意倍苛。为贫聊试仕，远抱莫蹉跎。著书期寿国，夙愿未全非。旧俗东平厚，今春麦秀肥。题舆勷牧治，捧檄出皇畿。学道思言偃，牛刀用岂违。雄飞传赵鼎，佐岳起陈蕃。脱颖锥初试，冲霄剑欲抡。济云连粉署，岱色覆琴尊。政暇饶佳制，因风寄荜门。
送孟颖仙任东平州佐四首·其一
作者：戴亨
朝代：清

两世金兰旧，千秋德义新。白头将共老，童稚早情亲。崇替经交态，初终见古人。别离分显晦，邂逅复谁真。
送孟颖仙任东平州佐四首·其三
作者：戴亨
朝代：清

著书期寿国，夙愿未全非。旧俗东平厚，今春麦秀肥。题舆勷牧治，捧檄出皇畿。学道思言偃，牛刀用岂违。
送孟颖仙任东平州佐四首·其二
作者：戴亨
朝代：清

学业谁堪并，迍邅可若何。济东新雨露，燕市旧悲歌。知己情难别，期君意倍苛。为贫聊试仕，远抱莫蹉跎。
送孟颖仙任东平州佐四首·其四
作者：戴亨
朝代：清

雄飞传赵鼎，佐岳起陈蕃。脱颖锥初试，冲霄剑欲抡。济云连粉署，岱色覆琴尊。政暇饶佳制，因风寄荜门。
送宫方伯怡云往嘉兴用同年卢都转雅雨韵
作者：戴亨
朝代：清

平山高阁忆同游，倾盖论交恨白头。伏处岂徒钦宿望，晤言真不愧儒修。銮江随养趋乌目，邗水扬帆向秀州。何日尊醪重把袂，碧云红树已深秋。
送富氏姊随夫闽南
作者：戴亨
朝代：清

风裂蓬窗雪暗吹，残灯相对各含悲。正当朔漠饥寒日，况是冰霜离别时。万里关山从此去，百年骨肉会无期。惊魂顷刻同杯酒，又听天街夜漏移。
送尹四孝廉柏亭下第归里二首
作者：戴亨
朝代：清

世何爱桃李，桃李多妖姿。世何爱杨柳，杨柳多柔枝。妖姿易消灭，柔枝易摧折。遑复计岁寒，相见成怿悦。华言互相倾，欺妄联同声。赋性苟木讷，噂沓憎无能。文词贵朴老，今人竞佻巧。瑾瑜耻自衒，谁知是奇宝。归去东海头，涤荡祛隐忧。学品唯自信，努力事姱修。神鲤困泥沙，身命亦何轻。风雷一朝会，飞腾众所惊。盲俗无定见，毁誉随时更。昔日谗谮子，身贵来佳名。君当效鸾鹤，奋翼起高鸣。郁郁守蓬荜，谁能谅其诚。
送尹四孝廉柏亭下第归里二首·其一
作者：戴亨
朝代：清

世何爱桃李，桃李多妖姿。世何爱杨柳，杨柳多柔枝。妖姿易消灭，柔枝易摧折。遑复计岁寒，相见成怿悦。华言互相倾，欺妄联同声。赋性苟木讷，噂沓憎无能。文词贵朴老，今人竞佻巧。瑾瑜耻自衒，谁知是奇宝。归去东海头，涤荡祛隐忧。学品唯自信，努力事姱修。
送尹四孝廉柏亭下第归里二首·其二
作者：戴亨
朝代：清

神鲤困泥沙，身命亦何轻。风雷一朝会，飞腾众所惊。盲俗无定见，毁誉随时更。昔日谗谮子，身贵来佳名。君当效鸾鹤，奋翼起高鸣。郁郁守蓬荜，谁能谅其诚。
送年家子毛秋岑归窆祖茔余有同约至期不遂
作者：戴亨
朝代：清

卜阡余负约，夙愿尔无违。洒我思乡泪，沾君返国衣。越江孤棹远，燕塞早鸿飞。有梦随荒麓，相携上翠微。
送康东侯门人高宏同赴乡试
作者：戴亨
朝代：清

雨后天高道路清，征车西指趁新晴。金台骥过风生鬣，桂殿花开月有情。一榜云龙标杰士，双辉珠玉竞芳名。南宫再捷应簪笔，莫但随班听漏鸣。
送李寿先南游
作者：戴亨
朝代：清

贫老嗜讴吟，郁郁长安邸。风雅岂能当，愁怀聊自弭。绕径塞蓬蒿，终岁绝行轨。杰士求知音，访我数千里。投赠非南金，相慕在兰茝。翩翩以其邻，圭窦罗英伟。秋风吹行云，奄忽隔山海。已觉伤离群，君复戒行李。名胜恣遨游，我情徒迤逦。振衣蹑高岑，应悲在泥滓。旅雁鸣高空，春北秋复南。岂独避寒暄，江海有遐心。今君欲远适，感我一何深。百花竞时荣，芬芳发中林。游云无滞迹，高飞慕幽岑。平生抱微尚，五岳思追寻。困顿不能前，跂睇徒悲吟。对君写中曲，朱弦张素琴。霜雪作春寒，凛凛天地阴。仰首羡冥鸿，俯首悲陆沈。
送李眉山挈眷南游二首
作者：戴亨
朝代：清

云山高崔巍，中有太古琴。歌声出金石，四顾谁知音。奇响震天地，硠硠开我襟。绿萝附松柏，缠绵遂至今。杳杳潞河水，阴阴田盘岑。音容偶不接，梦寐劳追寻。况今远别离，山川阻且深。宛转不能留，黯然伤我心。我久客京师，欲归苦无家。今君复远出，挈眷游天涯。老为饥所驱，不得安岩阿。去留同一情，相送发长嗟。车舆宛在路，将发复延伫。携手一为别，涔涔泪如注。冰雪满前途，君应慎朝暮。
送李眉山挈眷南游二首·其一
作者：戴亨
朝代：清

云山高崔巍，中有太古琴。歌声出金石，四顾谁知音。奇响震天地，硠硠开我襟。绿萝附松柏，缠绵遂至今。杳杳潞河水，阴阴田盘岑。音容偶不接，梦寐劳追寻。况今远别离，山川阻且深。宛转不能留，黯然伤我心。
送李眉山挈眷南游二首·其二
作者：戴亨
朝代：清

我久客京师，欲归苦无家。今君复远出，挈眷游天涯。老为饥所驱，不得安岩阿。去留同一情，相送发长嗟。车舆宛在路，将发复延伫。携手一为别，涔涔泪如注。冰雪满前途，君应慎朝暮。
送杨子安任犍为令
作者：戴亨
朝代：清

霜雪凝严寒，随风飘孤馆。登高送远人，萧条岁月晚。云山相阴翳，游子去日远。抗怀企古先，知音良独难。缔交方几时，离情忽相干。况我当迟暮，悬车照颓颜。临歧欲有赠，泣下不能言。愿寄瑶华音，慰我心缠绵。
送杨澍三之粤东
作者：戴亨
朝代：清

腐烂文章仗琢磨，饥驱万里逐风波。长安亲见知交少，南粤还愁瘴疠多。家返钱塘身又去，书传梅岭雁难过。却伤无计留琴剑，挥泪离亭一浩歌。新州竻竹有荒城，一夕西风吊古情。旧址沙沈文献宅，高标苔没马援名。天涯亭上征鸿断，梦觉关头夜月明。回首那堪家万里，思君祇此亦魂惊。
送杨澍三之粤东·其一
作者：戴亨
朝代：清

腐烂文章仗琢磨，饥驱万里逐风波。长安亲见知交少，南粤还愁瘴疠多。家返钱塘身又去，书传梅岭雁难过。却伤无计留琴剑，挥泪离亭一浩歌。
送杨澍三之粤东·其二
作者：戴亨
朝代：清

新州竻竹有荒城，一夕西风吊古情。旧址沙沈文献宅，高标苔没马援名。天涯亭上征鸿断，梦觉关头夜月明。回首那堪家万里，思君祇此亦魂惊。
送棕亭公车北上
作者：戴亨
朝代：清

到去南宫捷，君才自不难。文章期大用，风雨隔交欢。行李残书重，绨袍朔雪寒。故人唯念此，蚤晚报平安。
送毛秋岑
作者：戴亨
朝代：清

野水经霜镜远空，西峰过雨翠崇隆。正期蜡屐寻僧舍，无那蒲帆返桂丛。昔日烟霞诗社在，扁舟蓑笠酒人同。燕台应念羁愁客，翘首南云望雁鸿。
送毛秋岑去后次日作
作者：戴亨
朝代：清

槐荫阴阴覆索居，泉声㶁㶁溜空除。论心昨日尊仍在，握手今朝事已虚。江冷丹枫人去远，月明孤馆雁来初。思君驴背秋风里，定为羁愁一念予。
送沈驭风归辽东
作者：戴亨
朝代：清

真州城中浩雪飞，真州城外行人稀。肩舆仆仆晨出饯，江风飒飒寒吹衣。萍蓬飘泊我犹客，关山迢递君能归。垂老他乡岂易别，遥瞻云水心依依。
送王兼善之任黔南锦屏县任二首
作者：戴亨
朝代：清

人生不相知，百年徒聚首。声气偶一投，万里如左右。往昔少壮时，慷慨慕良友。献策来京门，疏狂纵杯酒。酒酣诗亦成，往往在人口。流传感君听，谓我才八斗。抚躬虽自惭，思君愿携手。客路每多歧，未免牛马走。蹉跎出雄关，遂令此情负。嗣复各一天，宦途岂能偶。知己会良难，神交实已久。去秋一邂逅，既见还疑否。相对如梦中，相怜惜老丑。所幸身尚存，相期各不朽。岂谓事多违，离别随其后。相送发长吁，寸心诚何有。世路随所遭，飘忽无定依。欢会如浮云，聚散岂能知。结思三十载，一见已酸悲。晤言未几日，又值今乖离。尔我况迟暮，谁复能堪兹。蛮荒万里外，令我神魂飞。重逢昧远识，初心贵不移。与君慎厥终，百岁以为期。
送王兼善之任黔南锦屏县任二首·其一
作者：戴亨
朝代：清

人生不相知，百年徒聚首。声气偶一投，万里如左右。往昔少壮时，慷慨慕良友。献策来京门，疏狂纵杯酒。酒酣诗亦成，往往在人口。流传感君听，谓我才八斗。抚躬虽自惭，思君愿携手。客路每多歧，未免牛马走。蹉跎出雄关，遂令此情负。嗣复各一天，宦途岂能偶。知己会良难，神交实已久。去秋一邂逅，既见还疑否。相对如梦中，相怜惜老丑。所幸身尚存，相期各不朽。岂谓事多违，离别随其后。相送发长吁，寸心诚何有。
送王兼善之任黔南锦屏县任二首·其二
作者：戴亨
朝代：清

世路随所遭，飘忽无定依。欢会如浮云，聚散岂能知。结思三十载，一见已酸悲。晤言未几日，又值今乖离。尔我况迟暮，谁复能堪兹。蛮荒万里外，令我神魂飞。重逢昧远识，初心贵不移。与君慎厥终，百岁以为期。
送王兼善之任黔南锦屏县任二首壬申三月三日李眉山招同人万柳塘修禊宁王喜闻其盛亲携杯茗肴核以助雅游·其一
作者：戴亨
朝代：清
体裁：古风

三月月初三，品类畅以达。幽人识化机，真想在林樾。修禊联同声，尊俎待名哲。晨出践佳招，襟怀顿披豁。念子隔层阿，经时恨契阔。良辰共褰裳，遵渚采芳洁。迟暮感人心，兰英亦易歇。眷兹文酒欢，嘉会岂中绝。三五清辉圆，期君弄明月。
送王齐岳归里
作者：戴亨
朝代：清

徬徨复徬徨，忽忆长安好。决去无迟疑，老母惊持抱。严冬十月交，此行道路杳。冰雪挈空囊，性命何草草。答言非浪游，饥寒势难保。得志早归来，庶几赡昏晓。想君昔时情，离别心如捣。长安名利都，才智纷纭聚。豪家势熏天，嘘气成烟雾。臧获被文锦，驽骀饰金璐。奔趋望汲援，门庭日如鹜。却望生惭赧，失路谁相顾。既悔羝触籓，还伤舆脱辐。行则不能前，退则羸其角。喔喔鸡初鸣，骊驹己在门。临发检行囊，囊空无一钱。慈帏日倚闾，注望游子还。游子不得意，何以慰朝昏。执手一歔欷，泪落秋风前。秋风飒然至，吹尔衣裳单。踟蹰不能判，悽怆摧心肝。君缘不得志，慷慨来京门。京门徒偃蹇，忽复返家园。进退嗟维谷，方知行路难。璘彬蕴奇石，谁能戕其天。游云弃灵岩，随风成播迁。古来贤达人，身外非所干。劝君守蓬庐，绕膝终天年。
送王齐岳归里·其一
作者：戴亨
朝代：清

徬徨复徬徨，忽忆长安好。决去无迟疑，老母惊持抱。严冬十月交，此行道路杳。冰雪挈空囊，性命何草草。答言非浪游，饥寒势难保。得志早归来，庶几赡昏晓。想君昔时情，离别心如捣。
送王齐岳归里·其三
作者：戴亨
朝代：清

喔喔鸡初鸣，骊驹己在门。临发检行囊，囊空无一钱。慈帏日倚闾，注望游子还。游子不得意，何以慰朝昏。执手一歔欷，泪落秋风前。秋风飒然至，吹尔衣裳单。踟蹰不能判，悽怆摧心肝。
送王齐岳归里·其二
作者：戴亨
朝代：清

长安名利都，才智纷纭聚。豪家势熏天，嘘气成烟雾。臧获被文锦，驽骀饰金璐。奔趋望汲援，门庭日如鹜。却望生惭赧，失路谁相顾。既悔羝触籓，还伤舆脱辐。行则不能前，退则羸其角。
送王齐岳归里·其四
作者：戴亨
朝代：清

君缘不得志，慷慨来京门。京门徒偃蹇，忽复返家园。进退嗟维谷，方知行路难。璘彬蕴奇石，谁能戕其天。游云弃灵岩，随风成播迁。古来贤达人，身外非所干。劝君守蓬庐，绕膝终天年。
送秉瑜大侄从军大金川
作者：戴亨
朝代：清

天家神器出龙堆，问罪雄师走迅雷。借箸书生□武备，登坛大将是奇才。几年巴徼兵戈梗，计日蛮荒瘴疠开。顾我谈经头己白，免教投笔起徘徊。
送秋岑还京师
作者：戴亨
朝代：清

君来慰我愁，君去愁如何。慷慨结交欢，阅历已云多。孰是际颠危，而能心靡他。屏营济河侧，远水生寒波。西风吹旅雁，嘹呖云中过。感兹岁将晏，况复当离歌。倏忽一尊酒，远隔云山阿。云山缈难及，瞻望泪滂沱。
送秦妹丈之中江县令
作者：戴亨
朝代：清

十年膺一命，此去自难留。叱驭蚕丛道，怀亲燕市楼。江声流万古，风叶下残秋。知尔中途泪，潺湲不可收。
送童觐王南旋
作者：戴亨
朝代：清

二十五年悲契阔，天南塞北两茫然。风尘此日犹重面，亲友当时半九泉。后会未知文酒地，清秋还是别离筵。从兹我欲寻黄绮，乘兴应迷雪夜船。
送艾明德入都
作者：戴亨
朝代：清

曾说君西去，初闻不作真。徵车明在眼，别酒暗伤神。愁极今谁侣，贫同独尔亲。临歧重把袂，琐屑问回轮。
送葬
作者：戴亨
朝代：清

缟素衣冠塞路尘，白杨风起正愁人。恩荣分隔泉台夜，金粉情抛翠幄春。缥缈游魂从变幻，招摇丹旐插荆榛。智愚今古皆沦没，谁解玄关养谷神。
送车宜年乡试
作者：戴亨
朝代：清

年来辛苦共磋磨，咫尺高斋早暮过。贤圣心传悬日月，文章气势走江河。扶摇鹏翮清秋健，烂缦琪花上苑多。不患明时嗟不遇，寒窗夙愿定如何。
送车宜年复入都门
作者：戴亨
朝代：清

才释经年恨，旋看腊月行。一杯今夕酒，千里故人情。边塞此何地，诗书岂卫生。知余唯赖子，相送泪纵横。
送金纫芷归全椒即用留别原韵
作者：戴亨
朝代：清

契合原非易，分携倍觉难。尊醪残腊候，风雪暮江寒。白发诗文约，青灯岁月宽。回舟梅正发，相待早春看。
送钱司寇香树还长水
作者：戴亨
朝代：清

年老怀知己，相逢每恨迟。可堪衰飒候，又是别离时。烟雨楼头月，銮江渡口诗。美人隔秋水，无计慰相思。
送门人杨伊水赴乌程主簿
作者：戴亨
朝代：清

黄鸟嘤嘤求侣声，春风饯别赴乌程。存心利物一官好，折柳离亭百感生。仇览己成鸾凤质，于陵终属庙堂英。多年世契文章友，淹恤何堪送远情。
送门人杨赴乌程主簿何赴东乡县令尤赴鸡泽教谕
作者：戴亨
朝代：清

春风吹飞云，飘飖随所之。交游岂长聚，亦知当乖离。况君行就官，讵复能久羁。行矣不可留，念我此何时。弃妇归无家，览镜惜容仪。出亦无所适，入亦长苦饥。不谓同心友，各自东西驰。征人慕前程，宁知我心悲。心悲勿复言，且尽今日欢。欢罢还成泣，愿君少留连。
送颜孝廉维聪旋里
作者：戴亨
朝代：清

世久厌真率，所遇宁不违。相逢一握手，相聚情依依。日夕商微言，襟期豁以披。归怀迫至性，别我天之涯。离情结春草，千里遥相随。契阔非云久，胡为歧路悲。索处寡良俦，惓惓不能辞。西山有游约，莫负秋风时。
遥同明复元奉使北夷渡黑龙江旧作
作者：戴亨
朝代：清

使臣衔命戾江濆，江水澄源接紫氛。蚌吐珠光争夜月，龙腾潭窟起祥云。星槎击汰双旌耀，天语开函绝域闻。才仗济川联部落，共占声教奉明君。
邀张封君建宇金孝廉棕亭门人诸生施铁如国学陈竹香潘园看桂花
作者：戴亨
朝代：清

秋日天气佳，斗酒邀近局。同志四五人，联袂趋名囿。缘径匝修篁，涧户纷纡曲。海棠娇向人，秋心若相属。桂树隔重廊，芳馨远迎扑。坐久凉风生，纷纷落金粟。忆昨酷炎晖，看荷爱清穆。几日未开扃，商声动林谷。感兹岁月驰，登楼畅襟目。连峰翠障深，中有高人宿。长江终古流，帆樯日争逐。喧寂虽殊趋，百年从所欲。我老无奢营，所愿亦易足。随时惜良辰，鸡黍聚文族。谈笑狎樵渔，登眺无拘束。重阳节复临，还期醉篱菊。
邃壑
作者：戴亨
朝代：清

已远孤村北，还过邃壑南。云峰腾峻岭，天影浸空潭。入世情何淡，看山性颇贪。几时沾薄俸，归去觅烟岚。
邃壑
作者：戴亨
朝代：清

策杖孤村北，携尊邃壑前。席阴云出谷，溪响石流泉。鱼跃开蘋叶，莺啼过柳烟。物微知有托，吾道亦从天。
邯郸梦和屈北雄原韵
作者：戴亨
朝代：清

卢生献赋去仍还，歧路萧条此遇仙。旅馆徒传千载梦，邯郸谁续再来缘。天空孤鹤鸣丹嶂，风驾晴云忆彩鸾。何处黄粱寻胜迹，遥遥墟里见炊烟。灵黍何须问大还，热心顿冷即神仙。群生苦恋浮尘梦，一枕谁空欲海缘。久弃名场閒养药，未应云路禁骖鸾。追寻往事邯郸道，陵壑苍茫绕夕烟。
邯郸梦和屈北雄原韵·其一
作者：戴亨
朝代：清

卢生献赋去仍还，歧路萧条此遇仙。旅馆徒传千载梦，邯郸谁续再来缘。天空孤鹤鸣丹嶂，风驾晴云忆彩鸾。何处黄粱寻胜迹，遥遥墟里见炊烟。
邯郸梦和屈北雄原韵·其二
作者：戴亨
朝代：清

灵黍何须问大还，热心顿冷即神仙。群生苦恋浮尘梦，一枕谁空欲海缘。久弃名场閒养药，未应云路禁骖鸾。追寻往事邯郸道，陵壑苍茫绕夕烟。
都门冬夜
作者：戴亨
朝代：清

惨雪失昏昼，慄烈冱乾坤。朔风震陵莽，猎猎惊征魂。朱火凝兰膏，重衾夜无温。羁绪结悽怆，泪下声忽吞。客身岂不惜，深怀罔极恩。燕市寒如此，绝塞何堪论。寄裘苦无资，况久缺鸡豚。人生七十稀，宁不念晨昏。
都门喜晤方问亭旋送出关凭达家书三首
作者：戴亨
朝代：清

昔别龙沙道，同悲异域身。长安重破涕，故国未归人。事业频虚岁，衰强互问亲。平生关切意，患难觉尤真。七年才一晤，一晤复分襟。辛苦成何处，乾坤共此心。梦中乡国杳，天外海云深。岁月惊虚掷，吞声塞上吟。话旧君能主，君行愧我贫。交虽形迹外，倍觉怆离神。陟岵天涯子，倚闾塞上亲。一函凭远达，心逐渡辽尘。
都门喜晤方问亭旋送出关凭达家书三首·其一
作者：戴亨
朝代：清

昔别龙沙道，同悲异域身。长安重破涕，故国未归人。事业频虚岁，衰强互问亲。平生关切意，患难觉尤真。
都门喜晤方问亭旋送出关凭达家书三首·其三
作者：戴亨
朝代：清

话旧君能主，君行愧我贫。交虽形迹外，倍觉怆离神。陟岵天涯子，倚闾塞上亲。一函凭远达，心逐渡辽尘。
都门喜晤方问亭旋送出关凭达家书三首·其二
作者：戴亨
朝代：清

七年才一晤，一晤复分襟。辛苦成何处，乾坤共此心。梦中乡国杳，天外海云深。岁月惊虚掷，吞声塞上吟。
都门晚眺
作者：戴亨
朝代：清

吾家在何处，遥遥白云蔽。伫望白云飞，云飞杳无际。
都门秋
作者：戴亨
朝代：清

经年迢递阻关梁，节物惊心倍感伤。远戍霜摧枫岭赤，野塘风起雁沙黄。笔佣千里音书少，梦返三更道路长。此日知亲忧子切，白头朝夕倚闾望。
都门立春
作者：戴亨
朝代：清

春日膏车逐塞尘，淹留京国复逢春。惊看凤历开新岁，愁忆龙沙惜别辰。树剪繁花虚焕彩，盘陈杂馔总成辛。和风未布冰霜满，回首魂消潞水滨。
酒徒
作者：戴亨
朝代：清

共笑真儒是腐儒，英奇自昔困屠沽。学谈洙泗薪传鲜，剑说丰城侠气孤。险阻久经身跮踱，风尘数被鬼揶揄。不须进退嗟维谷，兴在高阳一酒徒。
酬屈北雄
作者：戴亨
朝代：清

百年超识慕樵渔，牢落长随万卷书。震世声名归艺苑，出尘踪迹寄僧庐。黄沙蔽目燕山道，白草连天塞上居。潦倒逢君应一醉，高楼呼酒雨晴初。
醉歌行赠叶圣嘉医士
作者：戴亨
朝代：清

辽海海厉鞭疫魔。驱风鼓浪注滂沱。鬼语呼人幻丽娥。调笑夜月邀女萝。阴风潜袂舞傞傞。浃人肌髓成沈疴。叶生橘种城东阿。疲癃到处回春和。独我痼疾奇且颇。痴癖钝礧填胸窝。纵使阴阳掌握搓。十人九视咸吟哦。力疾曾经冒雪过。但言沽酒且高歌。园蔬剪摘春婆娑。侯■不羡天酥酡。盍簪玉树珊瑚柯。分曹对阵列鹳鹅。争雄树鼓击灵鼍。酒政恣意生烦苛。酬酢杂遝挥仙螺。目眩狂华朱颜酡。参差众醉声喧啰。避席欲逃遭主诃。罚杯大叫金叵罗。叵罗注酒何其多。众宾魄夺惊倒戈。振颈独效长鲸呵。举觥倒泻倾江河。二竖错愕争搬挪。百窍尽为浮蚁窠。安能纤悉容其他。天地混沌低昂讹。胸怀澒洞生洪波。六腑重结鸣相摩。毛髓洗伐膏盲瘥。人生岁月易蹉跎。少壮几时奈老何。愁戕虑贼纷逶迤。当之鲜不磷于磨。逢场痛饮真神科。刀圭玄霜尽祸囮。安得与君百年三万六千日日饮中山之酒三百金卷荷。糟丘曲车高筑罗列相嵯峨。
重访范兰亭喜晤即同泛舟得天字
作者：戴亨
朝代：清

片帆曾访暮秋天，采药游踪去未还。久步园林看竹罢，犹瞻云鹤向河边。迷茫归棹愁中境，忽谩同舟梦里仙。已判疏狂留信宿，平分风月入诗篇。
野寺
作者：戴亨
朝代：清

老树出颓垣，客至雀惊起。僧雏款禅扉，烹茶掬溪水。
野茶花
作者：戴亨
朝代：清

塞上牧马儿，采叶调酥酪。空有珍珠花，随风自开落。
钓竿
作者：戴亨
朝代：清

钓竿何修修，施于东海头。巨鳞如山岳，乘风渡洪流。岛屿深阔不可以垂钩。沄涛荡激不可以方舟。吁嗟乎，奈之何。或谓夜光之珠，潜于灵蛇。珊瑚木难，照耀金沙。耸身濡首，珍宝盈车。失身不测，徒虚誇吁。嗟乎奈之何，若木生海东，丹水发其荣。群真上下骖鸾龙。千年如旦夕，至乐无终穷。吾欲遇之将奚从。吁嗟乎，奈之何。
铙歌三章
作者：戴亨
朝代：清

西域降王款圣朝，森森甲仗蔽霜皋。拜爵边庭资牧圉，我皇亲授虎龙韬。云□星旃帐殿齐，受降台下拜雕题。英豪赤腹归诚后，青史无惭汉日磾。天骄戎马尽腾骁，带甲倾心附圣朝。万里环边为保障，九重端拱听箫韶。
铙歌三章·其一
作者：戴亨
朝代：清

西域降王款圣朝，森森甲仗蔽霜皋。拜爵边庭资牧圉，我皇亲授虎龙韬。
铙歌三章·其三
作者：戴亨
朝代：清

天骄戎马尽腾骁，带甲倾心附圣朝。万里环边为保障，九重端拱听箫韶。
铙歌三章·其二
作者：戴亨
朝代：清

云□星旃帐殿齐，受降台下拜雕题。英豪赤腹归诚后，青史无惭汉日磾。
长信宫
作者：戴亨
朝代：清

当春兰蕙竞芬芳，金殿筵开捧御觞。几日承恩欢乐地，秋风花落禁宫凉。九重恩断妾难忘，日日焚香扫御床。朝罢探君何处乐，人传歌舞在昭阳。西宫芳草正添愁，沸耳笙歌乐未休。莫羡腰肢轻似燕，当年恩眷妾曾优。
长信宫·其一
作者：戴亨
朝代：清

当春兰蕙竞芬芳，金殿筵开捧御觞。几日承恩欢乐地，秋风花落禁宫凉。
长信宫·其三
作者：戴亨
朝代：清

西宫芳草正添愁，沸耳笙歌乐未休。莫羡腰肢轻似燕，当年恩眷妾曾优。
长信宫·其二
作者：戴亨
朝代：清

九重恩断妾难忘，日日焚香扫御床。朝罢探君何处乐，人传歌舞在昭阳。
长城吊古
作者：戴亨
朝代：清

祖龙冀立万年基，鹿马盈庭祚已移。蹈海仙船人远遁，防胡力政计空奇。榆关障岭通辽蓟，碣石波涛控岛夷。中外一家归圣化，宁知王者大无私。
长城歌题红瓦店壁
作者：戴亨
朝代：清

日出沧海洪涛里，崷崒千山万山累。严墙蜿蜒盘峰巅，长城万里从此始。东连碣石北居庸，西走陕益临洮中。一道生将天地割，防边设险心何雄。谁知皇天无私好，四海穷愁戍卒叫。万世不传二世休，千秋史册空遗笑。当年筑此胡为乎，祖龙力政非良图。白骨撑填饮马窟，至今鬼哭声呜呜。
长清县道中
作者：戴亨
朝代：清

轮鞅虽云瘁，溪山兴颇浓。炎蒸消澍雨，云壑作秋容。禾黍知民力，棉机校女佣。百年生计足，萧洒是桑农。
门有车马客
作者：戴亨
朝代：清

门有车马客，来自万里途。峥嵘百宝装，昂藏双龙驹。腰悬辘轳剑，兜辉明月珠。入门惊四座，气宇凌九区。问客何所能，问客何所求。客亦无所能，客亦无所求。但伤尘壒内，斯人无时休。一朝意气尽，白骨堆荒丘。蛆蜹穴枯腊，妖狐窃髑髅。游魂苦无依，阴雨时啾啾。谁解养玄关，而将奇龄修。东海蓬莱山，五城十二楼。上有飞仙居，吾曾与之游。授我延年术，教我守中枢，专气而致柔。阳昌阴魄，消缘督转，玄机渊镜恒内留。得一万事毕，金水分恩雠。天人互相盗，灵苗结县旒。虚室渐生白，皓月当清秋。神与太虚盟，形与元化谋。万感斗其心，相刃复相劘。鬼伯入虚舍，遂受阴阳欺。生死操方寸，端倪尔自知。再拜受秘箓，拳拳中藏之。大道贵丧我，吾将祛滑疑。安能同混浊，甘为异类摧。
闻蛩
作者：戴亨
朝代：清

秋来人不觉，偏尔识凉温。清露下庭际，哀音动草根。孤踪长冷落，荒径易黄昏。微雨兼明月，谁堪永夜喧。
闻蝉
作者：戴亨
朝代：清

三伏时方半，炎威势正横。哀蝉声忽咽，凉露意潜惊。多是穷愁客，易生迟暮情。白头孤馆里，偏听尔长鸣。
闻警
作者：戴亨
朝代：清

九重敷德化，万国凛王章。致乱伊谁咎，安危庙算长。舆图全盛日，宵小敢跳梁。应瘽如伤虑，哀矜慰善良。晋阳边寨接，仓卒报烟尘。拥节虚名将，宣威遣大臣。饥寒趋险步，盗贼本良民。四境期宁谧，嘉谟在抚循。
闻警·其一
作者：戴亨
朝代：清

九重敷德化，万国凛王章。致乱伊谁咎，安危庙算长。舆图全盛日，宵小敢跳梁。应瘽如伤虑，哀矜慰善良。
闻警·其二
作者：戴亨
朝代：清

晋阳边寨接，仓卒报烟尘。拥节虚名将，宣威遣大臣。饥寒趋险步，盗贼本良民。四境期宁谧，嘉谟在抚循。
闻雁
作者：戴亨
朝代：清

百年踪迹感飘蓬，兀坐萧斋听早鸿。纸帐梅花孤客梦，月明几度换秋风。
闻雁
作者：戴亨
朝代：清

竹影横阶月色凉，秋风淅淅洒衣裳。惊心忽听南归雁，回首云山万里长。
闻雁
作者：戴亨
朝代：清

高旷平生志，艰辛老不移。深秋如有恨，久客始能知。归雁声何苦，中宵泪欲垂。关河无限路，随尔到天涯。
陇上行
作者：戴亨
朝代：清

沙邱载臭祖龙死，二世流毒势方始。谁知陇上有英雄，狐啸一声鸿鹄起。男儿决志四海惊，水深火热援群生。指挥大权能自握，诸侯听命皆蛇行。揭竿倡义真豪杰，一夫首难强秦灭。奈何成败论前贤，吊伐唯称高祖烈。
陇头歌
作者：戴亨
朝代：清

陇头水，流汤汤。疑是洪荒万古之血泪，流向边庭流不止，遂令征戍至今。听此心恻伤。心恻伤，心欲折，单于高台望明月。明月台端思故乡，寒声傍耳偏呜咽。拔刀割断胸中悲，蹲身磨洗刀头血。刀头凝寒飞雪霜，雌雄誓向沙场决。共道封侯骨相奇，水浑照面生猜疑。慷慨向前去，吉凶非所知。君不见汉家开边三万里，卫霍肤功照青史。
陇头水
作者：戴亨
朝代：清

陇水汤汤，塞草茫茫。登高远眺，孤云南翔。眷彼孤云，泣下沾裳。
陈家台述事
作者：戴亨
朝代：清

岁俭多宵小，颓垣户牖通。既眠愁盗马，不寐听嘶风。岂是燕台骏，深惭塞上翁。晨兴看结蚓，骧首海云东。
除夕
作者：戴亨
朝代：清

惨淡谋尊酒，妻孥坐夜阑。岁从明日改，腊尽片时欢。艰苦年来惯，身心老渐安。敢同颜子乐，颇识送穷难。
隐几
作者：戴亨
朝代：清

幽讨日欲曛，归来聊隐几。魂梦不知疲，仍在群峰里。
雨中移得秋色十馀株种竹侧意更欲种菊花数十本复简松乔
作者：戴亨
朝代：清

种得阶前数竿竹，连朝霢霂频浇沐。檀栾争效婵娟姿，但恨孤丛少联属。雨中荷锸过西家，移来秋色如春花。耐寒俗称老少年，不与柔脆同欹斜。菊花能仙亦能寿，霜姿露质丰台有。篱边拟种三百株，苍翠隐映成三友。人生岁月能几何，君颜少壮我发皤。安得终年局蹐不称意，四时佳景成虚过。
雨后偕同人过蔚千饮
作者：戴亨
朝代：清

幽栖岂必出人群，水绕柴门绝俗氛。联袂来看三径雨，解衣先坐一床云。泖湖皂盖当年事，御沼清尊此日勋。卓荦满堂佳客聚，应占星象动天文。坐看空际雨霏微，云气苍茫绕竹扉。供客佳鱼随网得，开筵野鸟近人飞。浣花溪晚少陵醉，折角巾欹郭泰归。聊为盛时留太古，往来宾主尽忘机。
雨后偕同人过蔚千饮·其一
作者：戴亨
朝代：清

幽栖岂必出人群，水绕柴门绝俗氛。联袂来看三径雨，解衣先坐一床云。泖湖皂盖当年事，御沼清尊此日勋。卓荦满堂佳客聚，应占星象动天文。
雨后偕同人过蔚千饮·其二
作者：戴亨
朝代：清

坐看空际雨霏微，云气苍茫绕竹扉。供客佳鱼随网得，开筵野鸟近人飞。浣花溪晚少陵醉，折角巾欹郭泰归。聊为盛时留太古，往来宾主尽忘机。
雨后偶成
作者：戴亨
朝代：清

庭前新雨歇，把卷思无端。明月露松隙，草虫鸣夜阑。诗文随我贱，肝胆向人寒。薄劣从浮世，幽偏觅古欢。
雨后偶成
作者：戴亨
朝代：清

微雨新晴后，高轩独坐秋。众峰拔地起，远水接天流。诗有江山助，吾来汗漫游。疏狂成野性，甘狎海中鸥。
雨后复登通州城楼
作者：戴亨
朝代：清

放眼城端万里分，雨馀苍翠涤尘氛。霞飞峻岭晴烧石，天入澄波净浴云。野树远连山色暝，清砧凄杂雁声闻。蹉跎岁月成何事，空使归心望里殷。
雨后山斋
作者：戴亨
朝代：清

山斋雨乍晴，新月照茅屋。万籁寂不喧，残声滴疏竹。
雨后山行
作者：戴亨
朝代：清

宿雾收林薄，探幽兴不违。过桥通蟹舍，卓杖立渔矶。疏雨洒山麓，野风吹葛衣。看云閒出岫，踽踽欲忘归。
雨后忆西山寄海涵百边识珍赵珍兄弟
作者：戴亨
朝代：清

独坐新晴后，官清忆昔閒。西峰偕旧侣，采药驻衰颜。红叶林中寺，斜阳雨后山。别来幽赏地，胜事孰追攀。
雨后游金鱼池因述其事用戒诸生
作者：戴亨
朝代：清

雨歇云未开，出门泥淖满。贪幽意兴浓，遑恤途路窘。欹侧屐屡胶，猿臂时相引。行潦限危桥，褰裳立展转。懦者怯弗前，黠者誇捷敏。方思接后人，超腾戒迟缓。发言未及终，倏忽自颠陨。嬉游虽偶然，得失理应辨。行险难幸全，相期共黾勉。
雨后由保定县放舟抵省
作者：戴亨
朝代：清

雨歇风微雁阵斜，扬舲击汰荡晴沙。波光白捲千寻日，山色红烧一片霞。过眼云峰奔岸树，近村烟火失渔家。旗亭前路堪沽酒，暂一停桡问杏花。
雨后省耕过刘氏山庄
作者：戴亨
朝代：清

觇农出东郭，林壑夜初晴。春雨既云足，田家各有营。窗虚通燕语，花暖聚蜂声。民物欣如此，相看慰我情。
雨后看山
作者：戴亨
朝代：清

望久山无色，苍茫立钓矶。豁然高壁露，知是薄云归。鹅鸭爱新雨，儿童嬉落晖。世情难尽遣，聊且学忘机。
雨后简叶圣嘉
作者：戴亨
朝代：清

玄兔城头夜雨过，黄龙冈下水增波。离披塞草纡行径，咫尺仙舆缈绛河。叫露寒螀孤月白，惊霜征雁北风多。重阳沽酒登高处，我欲题诗藉薜萝。
雨后见月
作者：戴亨
朝代：清

久雨天初豁，移礅坐晚风。月无亏皦洁，云不碍虚空。身老名犹在，官休道岂穷。静中观大化，吾自得吾终。
雨后讲席示诸生
作者：戴亨
朝代：清

竹梧新讲席，冰雪旧文坛。业进心逾怯，功深道觉难。阳春回黍谷，时雨润芳兰。默默和风转，青灯莫畏寒。
雨后读吴好山诗刻
作者：戴亨
朝代：清

晓风散微凉，阶前昨夜雨。浅草新绿滋，佳禽隔窗语。独坐闻皋兰，幽香度远渚。展读好山诗，萧然涤尘虑。仰首见孤鸿，遥向前峰去。
雨后陈道机招饮环翠亭
作者：戴亨
朝代：清

天净雨初霁，草木相新鲜。碧水萦低槛，好鸟鸣树间。浮云薄太虚，去去亦何閒。开轩挹苍翠，秀色凌盘餐。疏松动凉飙，萧然开我颜。况有忘忧物，重觞累我前。放情遗滞虑，良会非偶然。落日散孤霞，墟里明炊烟。何当复相寻，披襟弄清泉。
雨后鱼溪
作者：戴亨
朝代：清

昨苦泥途滑，今来霁景分。诗情随笠屐，林壑绝埃氛。白石蒸残雨，青天补漏云。往还行径熟，鸥鸟久为群。兴来无早暮，放步即邱林。拥鼻从人笑，探幽且自吟。烟云工变态，鱼鸟识閒心。眷恋斜阳下，遥山入望深。万汇晴光里，微躯物色俱。澄怀亲水石，观化会虚无。绿藻鱼遗子，微风燕引雏。真机随处得，相赏有吾徒。沽酒延清赏，攀荆坐绿丛。溪云停宿雨，沙鸟落轻风。避俗身耽寂，看山兴不穷。疏狂成痼癖，此意复谁同。但有开襟处，相将兴不阑。路从渔父得，山许野人看。素尚虽难遂，幽寻亦自欢。乾坤容我放，未肯信衰残。
雨后鱼溪·其一
作者：戴亨
朝代：清

昨苦泥途滑，今来霁景分。诗情随笠屐，林壑绝埃氛。白石蒸残雨，青天补漏云。往还行径熟，鸥鸟久为群。
雨后鱼溪·其三
作者：戴亨
朝代：清

万汇晴光里，微躯物色俱。澄怀亲水石，观化会虚无。绿藻鱼遗子，微风燕引雏。真机随处得，相赏有吾徒。
雨后鱼溪·其二
作者：戴亨
朝代：清

兴来无早暮，放步即邱林。拥鼻从人笑，探幽且自吟。烟云工变态，鱼鸟识閒心。眷恋斜阳下，遥山入望深。
雨后鱼溪·其五
作者：戴亨
朝代：清

但有开襟处，相将兴不阑。路从渔父得，山许野人看。素尚虽难遂，幽寻亦自欢。乾坤容我放，未肯信衰残。
雨后鱼溪·其四
作者：戴亨
朝代：清

沽酒延清赏，攀荆坐绿丛。溪云停宿雨，沙鸟落轻风。避俗身耽寂，看山兴不穷。疏狂成痼癖，此意复谁同。
雨窗独咏
作者：戴亨
朝代：清

喜听连朝雨，耽吟五字诗。叩门无俗物，凿句有奇思。鹤唳千寻岫，蚕抽独茧丝。襟期谁与共，窗外绿梧知。
雪后简卢公亮
作者：戴亨
朝代：清

朔风吹雪遍河干，启户银花入望宽。官阁吟梅惭水部，洛阳卧病类袁安。远峰积素明斜照，饥鸟群飞噪夕寒。命棹无劳剡溪去，山阴咫尺兴何阑。
雪竹
作者：戴亨
朝代：清

惨惨寒声一夜雪，千章乔木经摧折。劲节排风能力持，后凋不独称松柏。
青毡
作者：戴亨
朝代：清

性命研精蕴，诗书发快谈。闭门无接纳，落笔有烟岚。交态贫逾见，人情老渐谙。青毡吾故物，垂白复焉贪。
青陵台
作者：戴亨
朝代：清

淫雨霖霖歇，江河水不深。祇今台上日，万古照贞心。
须白
作者：戴亨
朝代：清

吾须方四十，白间黑中丝。精力衰何遽，平生境可思。学惭余未进，老逼尔先知。辛苦年年事，殷勤怯岁迟。
须白
作者：戴亨
朝代：清

须白已多日，无如近转添。蹉跎成底事，寂寞感华年。修慝频看镜，扶衰不学仙。数茎留警惰，吾道岂从天。
题乔兆三观荷小照
作者：戴亨
朝代：清

乔翁入山不入城，烟霞吞纳身骨轻。久占名山作山主，山中但见鱼樵行。长安少年誇疾走，汗透衣冠貌尘垢。升沈得丧岂由人，坐看白衣变苍狗。遁迹高踪数十年，探幽选胜胸怀宽。芝草菖蒲岂仙药，甘与苦李安天全。晚节嗜好同濂溪，芳塘写作芙蓉姿。芙蓉亭亭水清浅，白鹭閒鸥纷近远。渔子轻舟时出没，身与烟霞共隐显。举头天外见群山，芙蓉乱插青云端。水面娇姿遥映带，樵歌渔唱生宾筵。披图顿觉心神开，会须对饮三百杯。高斋四壁无氛埃，香风淅淅空中来。
题乔氏家乘
作者：戴亨
朝代：清

亭亭百尺松，枝条森以茂。洪柯岁月深，山灵亦阴祐。源远自流长，斯理非虚谬。四马兆高门，充闾德由旧。苟无忝所生，亦足昌厥后。锄兰莫锄根，锄根兰不秀。培土莫培浅，培浅易倾覆。生计讵不营，方寸宜耕耨。立身期显扬，成名羞秽窦。以此遗子孙，绳绳尽堂构。
题亡友史即山行乐
作者：戴亨
朝代：清

少壮游京华，驰骋声誉场。王侯争识面，裘马趋道旁。轻财重然诺，挥斥千金装。阴风吹盛夏，呼吸变炎凉。魑魅不匿山，行处难周防。中年易名姓，归隐剡溪旁。剡溪入空谷，猿鸟愿同行。长林任偃蹇，流水清俗肠。科跣挹凉飔，濯缨晞朝阳。岁久毛骨换，因之乘鸾凰。兹图俨在目，混俗岂云臧。人事多错误，高蹈遂不遑。荏苒时已逝，哀哉悲溘亡。赍志不能遂，魂将返故乡。诗名满畿甸，永为词坛伤。
题佟钟山先生画松
作者：戴亨
朝代：清

吾闻黄山之松天下奇，奇物自荷神扶持。夭矫轮囷岂臃肿，梁栋不用谁残摧。深山邃谷自千古，唯与猿猴鹤鹿相攀跻。画师如林苦未见，濡毫惨淡空迟疑。佟翁健笔古莫比，泼墨淋漓为我拟。梦中开口群龙趋，幻作精灵出肘底。阴森鳞鬣蟠樛枝，半似飞腾半枯死。松根抱石石倔强，石势欺松松谲诡。松石相争不相让，雄挐怒攫来撑牴。离奇迥出永嘉僧，健挺空传毕庶子。茆堂展挂心神开，苍涛声逐清飙来。惝恍如申夜义臂，杈枒空际排云雷。又疑老怪潜身骸，遂令晴昼生阴霾。昨日庭前风雨作，苍茫满壁流烟雾。呼童收捲复缄藏，恐化神龙向空去。
题倚松观瀑图
作者：戴亨
朝代：清

高松摩穹苍，虬龙日吟啸。飞泉激云厓，终古长浩浩。高士遣俗情，倚松发长啸。松老色不凋，泉清净怀抱。爱此山中泉，熟兹松间道。清兴嵓壑知，谁与君同好。
题兴福寺
作者：戴亨
朝代：清

破山唐代寺，潭影浸禅房。偶共高僧坐，閒云满石床。坐久山光淡，禅关日色低。微闻孤鹤唳，声在数峰西。
题兴福寺·其一
作者：戴亨
朝代：清

破山唐代寺，潭影浸禅房。偶共高僧坐，閒云满石床。
题兴福寺·其二
作者：戴亨
朝代：清

坐久山光淡，禅关日色低。微闻孤鹤唳，声在数峰西。
题冯玉轩纳凉小照
作者：戴亨
朝代：清

朱明耀炎威，局蹐诚难度。临水敞华轩，披襟坐晴曙。万象澄氛埃，方塘夜初雨。莲净生昼凉，轻风散高树。芳气袭人衣，閒情缓舟趣。延乐玩鱼禽，天机偶然遇。
题刘至诚行乐
作者：戴亨
朝代：清

溪回荡云容，虬松势妖矫。日月摩高巅，石瘦青苔老。科头信芒鞋，临风恣幽讨。箕踞憩云根，苍翠午阴悄。触目与神谋，精理扩怀抱。得意已忘言，隔涧闻幽鸟。邃壑古烟深，呼童觅瑶草。
题刘道官画像
作者：戴亨
朝代：清

冠峨带博杂金玉，厚貌丰髯气蓊朴。方士不受衣冠羁，胡不黄冠不野服。自言十五初学道，脚踏天根攀月窟。眼前富贵等秕糠，澄怀明月秋潭浴。赤松黄石指顾招，轩冕偏将许由辱。漆吏原不碍天倪，八口饔飧享天禄。城隍宫阙尘市中，世守神器饮神福。尘寰放逸即蓬壶，何必幽深入空谷。露洗春花月洗霜，浇花听月呼？醁。邀欢一饮动十旬，不许韶华空去速。掀髯鼓掌酣且歌，身心直跻神仙族。始知曲糵胜灵丹，九转刀圭徒自毒。所贵神仙在欢娱，谁能此身同槁木。古来熊经复鸟申，劳瘁谁拘死谁促。眼中如君真达观，余曾跻堂接清穆。对雪开樽酒政严，罚杯大于市头斛。三载微名羁帝乡，重访崆峒驾鸿鹄。凛凛遗貌留人间，眉睫如生观者肃。赭颜犹带旧酒痕，昔日欢呼俨在目。何年化鹤复归来，天鸡晓唱蟠桃熟。此时金樽让绿云，糟邱嵲屼为君筑。
题刘道官画像
作者：戴亨
朝代：清
体裁：古风

冠峨带博杂金玉，厚貌丰髯气蓊朴。方士不受衣冠羁，胡不黄冠不野服。自言十五初学道，脚踏天根攀月窟。眼前富贵等秕糠，澄怀明月秋潭浴。赤松黄石指顾招，轩冕偏将许由辱。漆吏原不碍天倪，八口饔飧享天禄。城隍宫阙尘市中，世守神器饮神福。尘寰放逸即蓬壶，何必幽深入空谷。露洗春花月洗霜，浇花听月呼𨤍醁。邀欢一饮动十旬，不许韶华空去速。掀髯鼓掌酣且歌，身心直跻神仙族。始知曲糵胜灵丹，九转刀圭徒自毒。所贵神仙在欢娱，谁能此身同槁木。古来熊经复鸟申，劳瘁谁拘死谁促。眼中如君真达观，余曾跻堂接清穆。对雪开樽酒政严，罚杯大于市头斛。三载微名羁帝乡，重访崆峒驾鸿鹄。凛凛遗貌留人间，眉睫如生观者肃。赭颜犹带旧酒痕，昔日欢呼俨在目。何年化鹤复归来，天鸡晓唱蟠桃熟。此时金樽让绿云，糟邱嵲屼为君筑。
题千佛山精舍二首
作者：戴亨
朝代：清

磴道历残雪，攀援陟翠峦。诸天龛石穴，清梵落云端。妙谛閒中悟，尘寰世外看。万家烟雾里，攘攘正冲寒。晴日扩奇胸，崖端卓瘦筇。高城浮片水，平野耸三峰。云窦藏冰雪，风霄响桧松。卑喧寻解脱，此地觉从容。
题千佛山精舍二首·其一
作者：戴亨
朝代：清

磴道历残雪，攀援陟翠峦。诸天龛石穴，清梵落云端。妙谛閒中悟，尘寰世外看。万家烟雾里，攘攘正冲寒。
题千佛山精舍二首·其二
作者：戴亨
朝代：清

晴日扩奇胸，崖端卓瘦筇。高城浮片水，平野耸三峰。云窦藏冰雪，风霄响桧松。卑喧寻解脱，此地觉从容。
题友人秋郊野望图
作者：戴亨
朝代：清

萧萧庭树鸣，嗷嗷雁鸿度。倾耳尽秋声，秋容邈何处。呼童携尊罍，缓辔郊原路。芳菲节已非，凝霜结寒素。红叶遍山明，朱霞媚烟树。西风作新凉，披襟野延伫。云色杂阴晴，山容递回互。清瑶落远椒，鳞鳞杳东注。空翠湿人衣，林深失昏曙。瞩兹秋景佳，畅君泉石慕。驻马索大觥，雄饮不知数。暝色带栖鸦，归吟白雪句。绘作西郊图，超然出尘趣。
题友人行乐
作者：戴亨
朝代：清

雄鸡断其尾，不罹庙牺网。我虽风尘客，每动出尘想。此卷知为谁，对之心神爽。流水不肯住，终古但长往。浮云荡虚壁，倏忽归渺茫。有生畴不化，达士襟怀敞。散发入山深，箕踞青苔上。
题双鹊图
作者：戴亨
朝代：清

灵鹊双双羽翼成，高枝飞近日边鸣。倾心侧耳唯听汝，夺尽人间乌鸟情。
题吴园二十景 其一 白沙翠竹江村
作者：戴亨
朝代：清

水净白沙明，花满江村路。策杖入修篁，清谈坐深处。
题吴园二十景 其七 仙人洞
作者：戴亨
朝代：清

坐久寂无闻，真人潜深窟。静里察玄机，白云蓊欲出。
题吴园二十景 其三 华黍斋
作者：戴亨
朝代：清

养高绝外营，郊居爱华黍。江上无心云，飞来落甘雨。
题吴园二十景 其九 虚舟
作者：戴亨
朝代：清

结屋号虚舟，閒心绝世忤。一任水禽来，衔花满幽处。
题吴园二十景 其二 见山楼
作者：戴亨
朝代：清

苍苍楼前山，连峰数千里。上接蔚蓝天，下带长江水。
题吴园二十景 其二十 小山秋
作者：戴亨
朝代：清

小山丛桂花，秋风吹不落。此地近淮南，余将老栖托。
题吴园二十景 其五 月台
作者：戴亨
朝代：清

明月丽中天，群动一时寂。独坐理鸣琴，清辉照几席。
题吴园二十景 其八 东溪白云亭
作者：戴亨
朝代：清

戢茅傍东溪，溪光摇屋宇。白云往复来，时作亭前雨。
题吴园二十景 其六 分江
作者：戴亨
朝代：清

清江可濯缨，分来就溪壑。应有濠上人，相携看鱼乐。
题吴园二十景 其十 三峡馀波
作者：戴亨
朝代：清

江源不可穷，馀波注芳泽。髣髴坐瞿塘，清猿叫虚壁。
题吴园二十景 其十一 古柏
作者：戴亨
朝代：清

老柏蟠虬龙，夭矫鳞鬣古。时有清风来，吹落藤花雨。
题吴园二十景 其十七 雪窟
作者：戴亨
朝代：清

丛梅发严冬，光辉映白雪。一曲郢中歌，寒宵对孤月。
题吴园二十景 其十三 柳风麦浪之间
作者：戴亨
朝代：清

垂柳带平畴，孤亭坐山翠。野老叱牛归，夕阳下平地。
题吴园二十景 其十九 因是庵
作者：戴亨
朝代：清

妙谛悟真空，清净丘园里。明月照檐端，还照前江水。
题吴园二十景 其十二 芙蓉沜
作者：戴亨
朝代：清

涉江采芙蓉，江流水平远。欲渡无舟航，惆怅秋风晚。
题吴园二十景 其十五 冬缸书屋
作者：戴亨
朝代：清

文史富三冬，青缸照往哲。欲识天地心，寒梅吐冰雪。
题吴园二十景 其十八 烟霞多处
作者：戴亨
朝代：清

烟霞逞殊观，变幻不可测。转瞬归虚无，青苍见山色。
题吴园二十景 其十六 江乡传舍
作者：戴亨
朝代：清

胥口渡已沈，銮江非故迹。亭林几度更，登临怅畴昔。
题吴园二十景 其十四 复啸亭
作者：戴亨
朝代：清

弹琴坐修篁，长啸怀往昔。明月无古今，还照幽人夕。
题吴园二十景 其四 千尺桃花潭
作者：戴亨
朝代：清

灼灼桃花红，澄澄潭水绿。疑是武陵源，人家匿深谷。
题吴园二十景·白沙翠竹江村
作者：戴亨
朝代：清

水净白沙明，花满江村路。策杖入修篁，清谈坐深处。苍苍楼前山，连峰数千里。上接蔚蓝天，下带长江水。养高绝外营，郊居爱华黍。江上无心云，飞来落甘雨。灼灼桃花红，澄澄潭水绿。疑是武陵源，人家匿深谷。明月丽中天，群动一时寂。独坐理鸣琴，清辉照几席。清江可濯缨，分来就溪壑。应有濠上人，相携看鱼乐。坐久寂无闻，真人潜深窟。静里察玄机，白云蓊欲出。戢茅傍东溪，溪光摇屋宇。白云往复来，时作亭前雨。结屋号虚舟，閒心绝世忤。一任水禽来，衔花满幽处。江源不可穷，馀波注芳泽。髣髴坐瞿塘，清猿叫虚壁。老柏蟠虬龙，夭矫鳞鬣古。时有清风来，吹落藤花雨。涉江采芙蓉，江流水平远。欲渡无舟航，惆怅秋风晚。垂柳带平畴，孤亭坐山翠。野老叱牛归，夕阳下平地。弹琴坐修篁，长啸怀往昔。明月无古今，还照幽人夕。文史富三冬，青缸照往哲。欲识天地心，寒梅吐冰雪。胥口渡已沈，銮江非故迹。亭林几度更，登临怅畴昔。丛梅发严冬，光辉映白雪。一曲郢中歌，寒宵对孤月。烟霞逞殊观，变幻不可测。转瞬归虚无，青苍见山色。妙谛悟真空，清净丘园里。明月照檐端，还照前江水。小山丛桂花，秋风吹不落。此地近淮南，余将老栖托。
题吴好山采药图
作者：戴亨
朝代：清

胸中万卷罗经济，世不我知将焉逝。方袍箬笠入深山，孤情冥结烟霞契。松巅老鹤盘空青，石上流泉濯流秽。还随鹿豕历崟崎，采斸灵苗调沆瀣。此时已觉身骨轻，无待仙真授缄秘。那知名早列丹台，灵风导引虚无际。耳边密语世稀闻，指点天根在西兑。归来闭户养玄关，得一堪矜万事备。始知大药非外求，个中自有真天地。从此儴佯作散仙，提筐荷锸原儿戏。
题孙在原江行小照
作者：戴亨
朝代：清

五溪三峡出黔阳，贤宰朝京道路长。蜃雨蛮烟收健笔，雕题卉服送行装。孤帆身拔蛟龙窟，万里心依日月光。履险如夷看道貌，乘风应不羡宗郎。
题孟颖仙治平略后
作者：戴亨
朝代：清

万姓食为天，风淳赖养先。均平怀往政，兼并抑何年。饱暖忧禽兽，饥寒困圣贤。古今商治理，遗轨在斯篇。
题年家子卢主事秋灯夜读图
作者：戴亨
朝代：清

明月照高天，青云傍庭户。心静夜摊书，欣然慕前古。
题庆员外松乔小室
作者：戴亨
朝代：清

结室何须大，能无俗务侵。静虚摊卷处，高洁入云心。蕉叶抽窗翠，盆鱼乐藻阴。公馀思太古，雅韵寄瑶琴。
题张建宇富春垂钓图
作者：戴亨
朝代：清

男儿居世间，蓄志贵坚贞。自待苟不重，遂为世所轻。古人立身期不朽，出处去就何分明。君不见严子陵，万乘之尊不能屈，足加帝腹星辰惊。甘心垂钓终此生，清风千载高崚嶒，呜呼清风千载高崚嶒。张君卓识慕野服，扁舟遁迹临海屋。售世岂乏经济才，心不希荣身不辱。人间得失不关心，钓竿日对溪山绿。閒看鸥鸟浴江天，云霞过眼纷相逐。江光山色变阴晴，聚散升沈骇倏忽。日夕收纶喜得鱼，床头有酒腹有书。高歌一曲声呜呜，饮酣歌罢呼妻孥，庄光高节今何如。
题徐文长败荷画轴
作者：戴亨
朝代：清

徐生一生任狂率，泼墨有时恣涂抹。败荷残叶状秋容，挺立泥污伴孤月。老夫见此心感伤，可怜岁晚徒芬芳，荒江零落缠风霜。
题懊道人临赵松雪水墨鸳鸯兼书崔珏诗
作者：戴亨
朝代：清

芦荻风起横塘秋，双双贞鸟相匹俦。恶彰文彩敛锦翼，还防罗毕藏沙洲。水墨吴兴号逸品，诗篇崔珏称名流。道人摹拟尽神妙，欲辨真赝劳清眸。
题扁舟归钓图
作者：戴亨
朝代：清

丈夫及壮当封侯，峥嵘气概淩九州。所如龃龉不称意，飘然一笑回扁舟。扁舟垂钓锦江涘，万树梅花香国里。日落收纶每得鱼，烹鱼开酿亲芳菲。掀髯起舞仰天歌，解曲娥眉弹绿绮。一阕关山月渐高，少年呜咽伤流水。流水滔滔去不归，韶华荏苒苍须眉。绝足名驹志莫展，纯钩黯惨无精辉。何如饮醇醪嗜甘肥，且歌且醉玉山颓。美人如花拂枕簟，绣帏香煖留春迟。男儿读书万卷终，无用耽酒好色谁。云非我亦长安老羁魄，茫茫四海身无托。览兹图画动遐思，羡尔浮家祛世缚。
题教猎小照
作者：戴亨
朝代：清

不愿学迂儒，终岁朱墨涂。残书不愿腰金紫，蜗角浮名撄祸枢。不愿长生学枯槁，不愿选佛髡髭须。爨下无薪盎无米，妻子呻吟愁欲死。身中无衣囊无钱，壮士低眉无好颜。首阳饿夫何足道，端木货殖称高贤。但能规利博温饱，铸冶洒削人争传。埋照韬精每相抑，英风有时难自戢。雕鹗横秋厉羽翰，劲气抟空思攫击。昔曾写作郊猎图，角弓羽箭神龙驹。风沙萧萧原野阔，一日怒杀三封狐。今复绘图坐秋野，丹穴双雏随上下。秋水为神玉为骨，环立渥洼汗血马。昂首嘶风若待驰，指授射御何潇洒。王济爱马谢爱山，马有神骏山幽雅。旷士襟期烈士胸，欲将二子归陶冶。莫但拘牵纸上文，坐谈经济成虚假。
题方竹楼画竹
作者：戴亨
朝代：清

县署西偏地疏豁，琅玕森翠千株列。离立潜通江上云，青苍不畏严冬雪。眼中繁卉任荣枯，岁晚奇姿挺孤洁。我时乘兴步亭林，微吟徙倚扪高节。千亩何须傲列侯，三径矜能款明月。静对幽丛妙悟生，爽聆清籁天机发。自昔文人爱此君，我亦钟情若饥渴。方生为我作画图，雨干烟梢尽奇绝。黄筌与可未为工，潇湘淇水悬蓬室。盛夏摊书作卧游，中有凉飙扫炎热。
题明复庵别业
作者：戴亨
朝代：清

为吏兼为圃，园蔬每自耘。偶来前浦雨，多是近山云。羡尔亲林壑，惭余滞俗氛。种瓜思结耦，小筑傍榆枌。
题明复庵别业
作者：戴亨
朝代：清

官清成吏隐，卜室傍林间。迹与市朝远，心随水石閒。寻泉逢野衲，启户见青山。时有故人问，灌园犹未还。
题李于野秋夜对月图
作者：戴亨
朝代：清

天地变气候，万象澄幽光。白月下野草，蟋蟀鸣东厢。清飙乘因来，淅淅吹单裳。感彼离根蓬，飘飖随风扬。达人涤滞虑，独坐亲寒芳。游目送孤云，遐心与俱忘。
题查承斋九石图歌
作者：戴亨
朝代：清

瀚海海涸唯沙砾，地脉钟灵产奇石。瑰异堪为席上珍，边人顽劣目不识。元戎秉钺如鹰扬，匈奴遁迹宁边疆。功成振旅作台辅，囊橐归束巉岩装。巉岩海石来远服，齐州九点俨在目。峰峦突兀生烟云，阴森满室精灵伏。令公一朝欲捐馆，九石如闻鬼夜哭。旧物飘荡无一存，唯馀此石遗儿孙。劫火烧质质不坏，至今光怪淩璜琨。传家至宝非丰殖，无用之用唯青白。坚金良璧行世间，祸患每为人不测。君不见藏金坞，燃脐炬发成焦土。又不见郁林太守贤，至今有石人争传。
题柳下饭牛图
作者：戴亨
朝代：清

垂柳烟霏霏，甘霖沛昨夜。乘时蓑笠翁，春耕喜初罢。不闻叩角歌，心知望禾稼。时复饭牛归，偃仰绿阴下。
题棕亭秋江拥棹图
作者：戴亨
朝代：清

木落秋气深，江声日东泻。扁舟独往情，岂为耽休暇。旅雁唳霜皋，孤月耿遥夜。时发游子吟，暂泊枫林下。
题汪西灏奉萱图
作者：戴亨
朝代：清

偶辞鸥鸟趋徵诏，旋返钱塘老布衣。自有閒居真事业，独留至性在庭闱。茅容对客烹鸡后，和靖临湖放鹤归。应使劳劳朝市士，披图潜息利名机。
题沈学子徵兰图
作者：戴亨
朝代：清

涉露采芳兰，花开被九畹。将为王者香，莫畏秋风晚。
题沈尔介垂钓图
作者：戴亨
朝代：清

江水澄清波，水清石见底。披襟绝俗营，垂纶兼洗耳。此中滋味佳，不为得鱼喜。渔子操轻舟，截纲横江汜。渔利非娱情，风波有时起。何如守一竿，心境淡如水。淮阴终此身，宁悲儿女子。
题沈敬轩秋江归棹图
作者：戴亨
朝代：清

宦海茫茫浩烟雾，破浪乘风不能渡。片帆高挂大江秋，指点家山畅归路。江上閒云任捲舒，江上浮鸥自来去。门前松菊未荒芜，陇上桑麻足租赋。较雨占晴学老农，农家伏腊相劳苦。一尊酒对鸳湖滨，烟雨楼中阅朝暮。岁月閒消天地宽，精神老受烟霞铸。回首名场一笑看，富贵真同草头露。
题滇藩宫怡云七柏图
作者：戴亨
朝代：清

大璞不畏戕，遂尔成奇珍。男儿顺逆不中变，始能涉世称完人。山左孝廉宫怡云，挟策万里官南滇。循声屡著屡迁擢，天家重赖为屏藩。钧陶万姓甫三载，颂声尸祝将千年。那知泸水出妖蜮，能使阴晴变朝夕。含沙吐气生毒霪，潜身射人人不测。炎天呼吸成严冬，当之草木凋青葱。我公植身如古柏，根蟠厚地枝撑空。独能历险不受剥，长留黛色参苍穹。归来对镜须眉白，荏苒行年已七十。回首荣枯境屡更，持身终始无改易。黄生为写七柏图，状君坚节生年符。丹穴鸳雏受密荫，老干中有神灵扶。从兹日月任流转，亭亭屹立高山隅。
题牡丹图
作者：戴亨
朝代：清

杨家姊妹斗明妆，花发天香绕玉床。谱出清平新乐府，沈香亭北教霓裳。
题猛虎惊群图
作者：戴亨
朝代：清

君不见辽东东北数千里，连峰叠嶂烟云紫。中产苜蓿丰且肥，春夏青葱冬不死。夷王牧马任胡儿，毛色缤纷散锦绮。填沟委壑自为群，牝牡骊黄难数纪。扬蹄翘尾嬉天和，雪落冰飞朔风起。朔风萧萧胡地寒，草枯木槁徒荒原。饥兽纷驰肆攫猎，虓虎震吼声摇山。万马詟伏缩如猬，凶挐猛噬充贪残。群兽因之尽馀肉，岂解驽骏分憎怜。九方皋徐无鬼相，马真能入骨髓此。中岂无超群绝足，材埋没荒原杂泥。滓纵教履尾幸全生，谁解惊奇献燕市。吾闻道逢老骥脱盐车，仰天嘶沫感知己。世间伯乐不长生，龙媒困顿应如此。
题王外史昆霞小像
作者：戴亨
朝代：清

黄鹄飞飞薄霄起，健翮徘徊营四海。排风捲雾任翱翔，南北东西无定在。徜徉世外全其天，虞罗至老无患殆。长安市上繁华郎，裘马照耀生辉光。坎险当前昧不识，欢娱往往潜悲伤。兰蕙遭刈岂由人，琬琰器美多自戕。簪我切云冠，披我芰荷裳。朝看钱塘水，暮游荆楚乡。芒鞋竹杖遍天下，遇君燕市结客场。高楼沽酒说兴废，阴云倏起天苍茫。钱镠霸业今安在，屈原词赋沈沅湘。黄金台畔骨已朽，荆高击筑空激昂。人世沧桑顷刻耳，吊古悲今动流涕。呕吟长短括诗囊，餐霞茹芝随角绮。
题王母蟠桃图
作者：戴亨
朝代：清

青鸟□书过西海，祥光瑞霭腾蓬莱。紫电鞭龙役鬼神，鸾旗绛节排天开。排天开，天乐发，飞琼曲度流云遏。纤罗雾縠焕云霞，羽盖飙车驻承华。承华殿上谒天子，缥缈仙音清入耳。云是九灵太妙，龟山金妪。先天地生，阴阳未布。转辰枢，立鳌柱，曾见日浴金乌月生兔。纵横八极播洪钧，出入九重紫微步。迩乃衍乎阆苑憩昆崙，瑶池翠嶂漫烟雾。弱海洪涛万丈深，影灭轮回安可渡。明星玉女供玉浆，麻姑搔背指爪长。三千岁结蟠桃香，钱铿小儿未及尝。老二仪，凋三光，独有刀圭不死之神方。蟠天际地任翱翔。语阕玄灵忽迓空，神云飘举回鸣珰。武帝玄霜终不得，金掌高擎空断肠。
题王郎中兰谷古槐堂二首
作者：戴亨
朝代：清

好鸟偕其侣，同飞复同止。志士抱奇情，慨然慕知己。白璧委泥涂，光辉非始初。遇者弃不顾，难言兹器殊。伏枥上峻阪，老骥愁日晚。伯乐一下车，众乃惊奇罕。两物不相关，契合诚良难。磁石与铁俱，安得不留连。兰谷居兰阳，高卧古槐堂。堂中午梦醒，蚁视侯与王。种槐槐成樾，培根根固结。花叶荡清风，吹香香不绝。上有鸾凰雏，栖托长自娱。文彩华且丰，口衔瑞国图。振翮辞故巢，高飞来上都。上都罗俊彦，君子将豹变。枉驾戾蓬蒿，遂此平生愿。
题王郎中兰谷古槐堂二首·其一
作者：戴亨
朝代：清

好鸟偕其侣，同飞复同止。志士抱奇情，慨然慕知己。白璧委泥涂，光辉非始初。遇者弃不顾，难言兹器殊。伏枥上峻阪，老骥愁日晚。伯乐一下车，众乃惊奇罕。两物不相关，契合诚良难。磁石与铁俱，安得不留连。
题王郎中兰谷古槐堂二首·其二
作者：戴亨
朝代：清

兰谷居兰阳，高卧古槐堂。堂中午梦醒，蚁视侯与王。种槐槐成樾，培根根固结。花叶荡清风，吹香香不绝。上有鸾凰雏，栖托长自娱。文彩华且丰，口衔瑞国图。振翮辞故巢，高飞来上都。上都罗俊彦，君子将豹变。枉驾戾蓬蒿，遂此平生愿。
题画
作者：戴亨
朝代：清

扁舟溯回溪，溪穷崖石陡。我欲问桃源，白云横渡口。山老骨磷磷，水清石楚楚。明月下渔舟，野烟生极浦。
题画
作者：戴亨
朝代：清

荷锸采紫芝，山深迷所在。应有商山翁，携手云峰外。
题画·其一
作者：戴亨
朝代：清

扁舟溯回溪，溪穷崖石陡。我欲问桃源，白云横渡口。
题画·其二
作者：戴亨
朝代：清

山老骨磷磷，水清石楚楚。明月下渔舟，野烟生极浦。
题画册八首 其一 梅花书屋
作者：戴亨
朝代：清

生来未到梅花坞，此日西溪画里看。羡杀竹林携屐过，一门晴雪照人寒。
题画册八首 其七 栈道骑驴
作者：戴亨
朝代：清

峻岭危峰斧劈痕，崖悬古木倒生根。诗人爱说蚕丛路，秋雨骑驴过剑门。
题画册八首 其三 仙山楼阁
作者：戴亨
朝代：清

参差楼阁玉为梁，来往仙姝蹑凤凰。百尺丹梯容我上，吹笙亲乞杜兰香。
题画册八首 其二 倚槛看荷
作者：戴亨
朝代：清

风清水阁芰荷香，卓午鸣蝉日正长。何处兰桡喧笑语，飞来七十二鸳鸯。
题画册八首 其五 芦岸渔舟
作者：戴亨
朝代：清

霜林彷佛似苕川，水漾空明映碧天。隔岸炊烟生一缕，荻芦深处泊渔船。
题画册八首 其八 草坡牧羊
作者：戴亨
朝代：清

濈濈来思亦写真，平坡如簟草如茵。眼中臧谷都儿戏，不见山前叱石人。
题画册八首 其六 佳人倚竹
作者：戴亨
朝代：清

剑铓山色割愁难，风紧秋林玉臂寒。閒却空庭金鸭火，为谁长袖倚琅玕。
题画册八首 其四 虹桥玩月
作者：戴亨
朝代：清

混迹尘寰说饼师，江南人物系相思。柳湖松岛三更月，丁卯桥头许浑诗。
题画册八首·梅花书屋
作者：戴亨
朝代：清

生来未到梅花坞，此日西溪画里看。羡杀竹林携屐过，一门晴雪照人寒。风清水阁芰荷香，卓午鸣蝉日正长。何处兰桡喧笑语，飞来七十二鸳鸯。参差楼阁玉为梁，来往仙姝蹑凤凰。百尺丹梯容我上，吹笙亲乞杜兰香。混迹尘寰说饼师，江南人物系相思。柳湖松岛三更月，丁卯桥头许浑诗。霜林彷佛似苕川，水漾空明映碧天。隔岸炊烟生一缕，荻芦深处泊渔船。剑铓山色割愁难，风紧秋林玉臂寒。閒却空庭金鸭火，为谁长袖倚琅玕。峻岭危峰斧劈痕，崖悬古木倒生根。诗人爱说蚕丛路，秋雨骑驴过剑门。濈濈来思亦写真，平坡如簟草如茵。眼中臧谷都儿戏，不见山前叱石人。
题画册十七首
作者：戴亨
朝代：清

溪流淰淰清，山色鳞鳞碧。空亭云气深，何处幽人迹。野老不入城，家在云深处。山径结危桥，看云日来去。茅屋隐山坳，石磴崟崎上。时复掉船归，空江孤月朗。树里人家屋，柴荆傍水隈。江空天一色，帆影日边来。顿僻数间屋，扶疏几株树。野老坐垂纶，日送浮云去。山绕鹿门青，庞公旧隐形。欲空天地眼，峰顶结孤亭。携杖石桥东，松风起幽听。白云满空山，谁识幽人径。浩雪盈空山，天地还淳朴。欲识造化心，寒梅发深谷。群峰云上立，乱石风前走。荡胸岚气生，看山背两手。访衲登危巘，听泉倚卧松。回看山下路，已有白云封。厓石森精灵，长松碍云日。科头何处翁，摊书坐蓬室。鹿门空有约，林虑旧山孤。何处寻真隐，人间见画图。漠漠洞壑云，萧萧芦荻岸。月明天宇空，孤鹤横霄汉。怪石立山鬼，狰狞古渡头。涛声催贾客，风雨急归舟。云起群峰动，溪流众壑喧。荒村枯木外，踪迹老衡门。流水绕重山，茅茨隔烟雾。借问捕鱼翁，莫是桃源路。蹊柳初垂绿，平桥接水田。荷锄新雨足，沽酒话丰年。
题画册十七首·其一
作者：戴亨
朝代：清

溪流淰淰清，山色鳞鳞碧。空亭云气深，何处幽人迹。
题画册十七首·其七
作者：戴亨
朝代：清

携杖石桥东，松风起幽听。白云满空山，谁识幽人径。
题画册十七首·其三
作者：戴亨
朝代：清

茅屋隐山坳，石磴崟崎上。时复掉船归，空江孤月朗。
题画册十七首·其九
作者：戴亨
朝代：清

群峰云上立，乱石风前走。荡胸岚气生，看山背两手。
题画册十七首·其二
作者：戴亨
朝代：清

野老不入城，家在云深处。山径结危桥，看云日来去。
题画册十七首·其五
作者：戴亨
朝代：清

顿僻数间屋，扶疏几株树。野老坐垂纶，日送浮云去。
题画册十七首·其八
作者：戴亨
朝代：清

浩雪盈空山，天地还淳朴。欲识造化心，寒梅发深谷。
题画册十七首·其六
作者：戴亨
朝代：清

山绕鹿门青，庞公旧隐形。欲空天地眼，峰顶结孤亭。
题画册十七首·其十
作者：戴亨
朝代：清

访衲登危巘，听泉倚卧松。回看山下路，已有白云封。
题画册十七首·其十一
作者：戴亨
朝代：清

厓石森精灵，长松碍云日。科头何处翁，摊书坐蓬室。
题画册十七首·其十七
作者：戴亨
朝代：清

蹊柳初垂绿，平桥接水田。荷锄新雨足，沽酒话丰年。
题画册十七首·其十三
作者：戴亨
朝代：清

漠漠洞壑云，萧萧芦荻岸。月明天宇空，孤鹤横霄汉。
题画册十七首·其十二
作者：戴亨
朝代：清

鹿门空有约，林虑旧山孤。何处寻真隐，人间见画图。
题画册十七首·其十五
作者：戴亨
朝代：清

云起群峰动，溪流众壑喧。荒村枯木外，踪迹老衡门。
题画册十七首·其十六
作者：戴亨
朝代：清

流水绕重山，茅茨隔烟雾。借问捕鱼翁，莫是桃源路。
题画册十七首·其十四
作者：戴亨
朝代：清

怪石立山鬼，狰狞古渡头。涛声催贾客，风雨急归舟。
题画册十七首·其四
作者：戴亨
朝代：清

树里人家屋，柴荆傍水隈。江空天一色，帆影日边来。
题画壁和同年子毛秋岑原韵
作者：戴亨
朝代：清

沧海谁仙隐，飘然去不还。天容空映水，云气暖蒸山。老屋升沈外，扁舟出没间。浮家计未遂，心向画图閒。远水浮天地，孤舟日往还。到门唯白鸟，举目即青山。遥忆风尘际，谁知住此间。相期婚宦毕，身入个中閒。
题画壁和同年子毛秋岑原韵·其一
作者：戴亨
朝代：清

沧海谁仙隐，飘然去不还。天容空映水，云气暖蒸山。老屋升沈外，扁舟出没间。浮家计未遂，心向画图閒。
题画壁和同年子毛秋岑原韵·其二
作者：戴亨
朝代：清

远水浮天地，孤舟日往还。到门唯白鸟，举目即青山。遥忆风尘际，谁知住此间。相期婚宦毕，身入个中閒。
题画梅
作者：戴亨
朝代：清

冰霜结严寒，生意久寥落。此时天地心，独有梅先觉。当春不发花，春去不著叶。独抱岁寒心，芳香吐冰雪。苍根如积铁，夭矫枝条劲。天地浸冰霜，寒香欲谁赠。
题画梅·其一
作者：戴亨
朝代：清

冰霜结严寒，生意久寥落。此时天地心，独有梅先觉。
题画梅·其三
作者：戴亨
朝代：清

苍根如积铁，夭矫枝条劲。天地浸冰霜，寒香欲谁赠。
题画梅·其二
作者：戴亨
朝代：清

当春不发花，春去不著叶。独抱岁寒心，芳香吐冰雪。
题画竹
作者：戴亨
朝代：清

我性爱竹老成癖，客寓常栽伴孤宿。为君独抱岁寒心，雨干霜条看不足。今来塞上无此君，幽梦遥情绕深谷。我欲披图作卧游，画师今谁能画竹。与可已没仲圭死，卫风淇水空三复。玉翁好画古所无，画师为写潇湘图。展卷琅玕崒森爽，株株卓立根苍梧。湘娥昼泣天黯惨，呜咽幽涧流清渠。怪石狰狞立山鬼，云涛烟海相模糊。炎天挥汗一对吟，凉风谡谡吹蓬庐。
题竹石牡丹图寿谢母苏节妇
作者：戴亨
朝代：清

竹抱淩云节，根移自海东。一从飞凤去，甘伴古苔终。箨老色逾碧，年深势转崇。枝高无过羽，叶茂不彫风。甘与巉岩寂，全看富贵空。但教筠箭发，足以慰孤穷。
题线渠茶棚庵
作者：戴亨
朝代：清

卸却征衫敞葛襟，素磁僧舍浥清芬。高槐风动层层影，满地莓苔荡绿云。
题聂松厓印谱
作者：戴亨
朝代：清

君不能身佩长剑趋明光，又不能手提孟劳开八荒。郁郁蓬荜不得志，慨然嗜古穷轩苍。一艺精专可千古，何须奔走荣名场。但持昆吾五寸铁，直探隆古龟龙穴。阴晴寒暑四十年，心摹手拟精神结。天不雨金鬼夜哭，魂招斯籀来奔谒。长安文苑多英奇，挥毫洒墨咸繇□。偶得邀君为篆刻，便觉名姓生光辉。陋我逢君苦不早，晤言欢若平生好。为我购石镌数方，但觉鸿黄气邃窈。印谱传为希世珍，谱中人识辽东老。文三桥，何雪渔，高名已并前贤驱。劝君怀宝且归去，烟霞啸傲栖蓬庐。蓬庐之乐乐莫比，琬琰休向街头市。君谓绝技可赢饶，千里辞家客燕邸。时方重利较锱铢，真赏于今竟谁是。况君负郭有良田，丰歉不至啼妻子。劝君早赋归去来，我实饥寒不得已。
题苏武牧羝图
作者：戴亨
朝代：清

苏卿奇节古所无，丹青为写当年图。手持汉节节旄落，驱羝就牧阴山枯。朔风如刀砭肌骨，瀰漫浩雪埋穹庐。蚩尤愁惨作妖雾，老狐叫啸群邪趋，孤臣万里将何如。鸾凤罹笯龙受缚，久？肝脑涂沙漠。阴阳为炭天为炉，险阻巅危笃攻错。陶铸伟器撑乾坤，讵比凡材任销铄。终教皓首复归来，千秋万祀声隆赫。君不见李陵歌送褰行裾，仰天泣血空欷歔。
题苏武牧羝图
作者：戴亨
朝代：清
体裁：古风

苏卿奇节古所无，丹青为写当年图。手持汉节节旄落，驱羝就牧阴山枯。朔风如刀砭肌骨，瀰漫浩雪埋穹庐。蚩尤愁惨作妖雾，老狐叫啸群邪趋，孤臣万里将何如。鸾凤罹笯龙受缚，久𢬵肝脑涂沙漠。阴阳为炭天为炉，险阻巅危笃攻错。陶铸伟器撑乾坤，讵比凡材任销铄。终教皓首复归来，千秋万祀声隆赫。君不见李陵歌送褰行裾，仰天泣血空欷歔。
题蔚千荷庭
作者：戴亨
朝代：清

衡门荒径遂栖迟，复有湖塘性更怡。养鹤何须寻阆苑，卜居今已近瑶池。山云高覆槐阴席，卮酒閒谈竹马儿。牢落风尘谁得似，茫茫烟水忆鸱夷。
题蔚千荷庭·其二
作者：戴亨
朝代：清

浦鸟呕哑杂渔语，葭菼苍茫失幽处。荡漾新荷透碧纱，烂漫清瑶洗烟绪。桃笙含风生昼凉，匡床高枕游羲皇。閒看浮云任舒卷，棹歌欲下闻沧浪。
题见山楼
作者：戴亨
朝代：清

缥缈立高楼，新晴豁远眸。天垂荒野阔，山夹大江流。花鸟三春丽，乾坤一望收。苍茫东海外，彷佛见瀛洲。
题观察卢同年雅雨平山高会图
作者：戴亨
朝代：清

欲变繁华俗，将成弦诵区。平山开盛会，都转是名儒。士萃东南秀，诗标主客图。流传千载后，真不愧欧苏。
题观海图为张同年蔚千作
作者：戴亨
朝代：清

崇明县治海中起，贤宰升高望海水。元气茫茫浸坤轴，波涛泻入胸怀里。此中有螺蚌，咀喔浊泥滓。此中有神鲲，水激三千里。此中复有三神山，缥缈虚无住仙子。陶铸尧舜但秕糠，灵风扇物物不死。天吴效顺蛟龙驯，螭珠烛夜虺蜮徙。洪濛开辟留大观，生物之奇乃如此。秦皇汉武一何痴，长生大药空劳思。圣王有道不扬波，遐荒重译纷来驰。烟消雾净氛沴灭，日轮照耀扶桑枝。须知利涉要舟楫，安澜亦借经纶持。前代此间为要害，设险翻为盗贼资。余观此图心骇愕，鳌掷鲸呿安可测。身老飘荡畏风波，每欲浮家苦无策。何人为我舣灵槎，孤岛群鸥是安宅。
题观稼图
作者：戴亨
朝代：清

身膺民社寄，民以食为天。命棹随流水，觇农遍野阡。沙鸥浮远渚，山雨洒平田。岂博循良誉，公私望有年。
题谢某画像
作者：戴亨
朝代：清

严风吹空声凛冽，摧肌砭骨须眉磔。入门呼酒索大觥，指直唇结喝不得。主人持杯向口倾，手足渐融寒渐释。绣囊绮匣出真容，丐余呵冻题其额。展卷霜髭朴貌迎，锦毹云屏俨贵客。我问主人今何为，面颊生赪气忽噎。积年旧忿一时来，欲言不言旧嗗呐。遥遥派系出东山，襄平世职传先烈。天厌旧德群寇兴，乾坤万象重胚结。兴朝定鼎有驱除，蛟龙争向朱门活。飙回影附迹非初，纵是骅骝任驽劣。语罢呜咽泪沾巾，满堂宾客色不悦。饮酣狂叫问青天，满地霜华延霜月。我归出门谢主人，丈夫遇合难豫决。君不见卫青将相出平阳，史册千秋昭壮节。
题贞松图寿谢母苏节妇
作者：戴亨
朝代：清

老手状贞容，离奇类古松。烟萝偕婺隐，臃肿却秦封。节劲寒增茂，心坚岁失冬。栽培深得地，枝干欲成龙。空有盈虚数，偏为造化钟。仙人应驻驾，试看鹤来踪。
题赠平主事弼侯新居
作者：戴亨
朝代：清

官授小司空，君曾远戍戎。野狐秋拜月，塞马夜嘶风。旧历边庭险，新营竹石工。巾车期不忘，此意亦何穷。何人勤在昔，留此待君娱。林壑气相结，冈峦势不孤。苔生新履迹，庭敞卧游图。心远齐喧寂，朝昏乐故吾。退食耽清课，幽人乐在斯。随花閒甃石，就水暗通池。邀客舒吟啸，呼童具酒卮。一从叨末座，留恋意长驰。遥识炎天爽，幽居惬素襟。藤萝经暑薄，松竹受阴深。就榻宜高枕，登台豁远岑。凭兹离俗意，堪證出尘心。连朝愁酷热，台榭拟攀跻。瓜果消炎日，诗文寄赫蹄。长林麋鹿性，丰草野禽栖。乘兴探幽邃，应教出处迷。
题赠平主事弼侯新居·其一
作者：戴亨
朝代：清

官授小司空，君曾远戍戎。野狐秋拜月，塞马夜嘶风。旧历边庭险，新营竹石工。巾车期不忘，此意亦何穷。
题赠平主事弼侯新居·其三
作者：戴亨
朝代：清

退食耽清课，幽人乐在斯。随花閒甃石，就水暗通池。邀客舒吟啸，呼童具酒卮。一从叨末座，留恋意长驰。
题赠平主事弼侯新居·其二
作者：戴亨
朝代：清

何人勤在昔，留此待君娱。林壑气相结，冈峦势不孤。苔生新履迹，庭敞卧游图。心远齐喧寂，朝昏乐故吾。
题赠平主事弼侯新居·其五
作者：戴亨
朝代：清

连朝愁酷热，台榭拟攀跻。瓜果消炎日，诗文寄赫蹄。长林麋鹿性，丰草野禽栖。乘兴探幽邃，应教出处迷。
题赠平主事弼侯新居·其四
作者：戴亨
朝代：清

遥识炎天爽，幽居惬素襟。藤萝经暑薄，松竹受阴深。就榻宜高枕，登台豁远岑。凭兹离俗意，堪證出尘心。
题赵经历宁侯红叶小照
作者：戴亨
朝代：清

孤坐生凉阴，庭砌转萧索。气候物色俱，新花怅畴昔。单车曲折轻，窅窕入林僻。科头憩云根，霜姿结寒赤。盈目炫朱霞，过时亦陈迹。西风不断吹，摇落还叹息。草色戴霜痕，苍然秀岩石。石罅溜寒音，泠泠沁心膈。簿领非閒曹，委蛇自公隙。萧洒清秋怀，幽契尘埃隔。顾兹炎热场，愧尔幽静客。
题运使卢同年抱孙画屏十二首 其一 雅集图
作者：戴亨
朝代：清

通籍客京华，身显心仍寂。耽吟聚名流，溪山亦生色。春秋佳日多，尊酒谋良觌。倚树听新声，涉露采芳泽。振笔发高吟，奇情透金石。欣赏倾众情，欢饮忘形迹。日落各言旋，相思复相觅。
题运使卢同年抱孙画屏十二首 其七 北顾图
作者：戴亨
朝代：清

北固当金焦，京口为门户。大江日夜流，滔滔自隆古。万派此中分，千峰奔栋宇。兴废感梁陈，苍茫辨吴楚。广陵谢榷鹾，边庭将射虎。男儿志四方，敢复怨行旅。北顾心神伤，依依恋明主。
题运使卢同年抱孙画屏十二首 其三 试茶图
作者：戴亨
朝代：清

政简夜心清，明月照幽独。春露泫杂花，微风扇芳馥。崖窦溜鸣泉，泠泠漱疏竹。掬之注精窑，活火煎虾目。拭盏试龙团，芳香透毛骨。采焙法羽刍，封题贮箱簏。敬慎小臣心，涓滴沾殊渥。
题运使卢同年抱孙画屏十二首 其九 喜雨图
作者：戴亨
朝代：清

滦水不上天，旱魃形狰狞。小民惧无岁，嚣然遂不宁。抚之失其道，何以销未萌。奉诏起循吏，精祷格皇灵。化雨应时来，枯禾尽回生。发粟宥其愚，众庶歌欢腾。天人相感召，斯理洵可凭。
题运使卢同年抱孙画屏十二首 其二 载酒图
作者：戴亨
朝代：清

群峰耸苍翠，延赏豁心目。载酒呼朋俦，探奇向山麓。登顿出云厓，烟霄聊置足。俯躬拾琼玖，举手揽朝旭。万象逞殊观，胸臆屡超忽。凭虚发长啸，流声振林谷。乘醉招鸾凰，高情逸埃俗。
题运使卢同年抱孙画屏十二首 其五 浚湖图
作者：戴亨
朝代：清

昔人盛游览，杭颖无低崇。风雅久沦没，废为葭苇丛。譬彼亿兆情，壅滞不得通。虽有惠下心，政治难为功。贤牧为疏导，众生欣相从。天水望空阔，豁然开心胸。中流一洒酹，怀古酬高风。
题运使卢同年抱孙画屏十二首 其八 注易图
作者：戴亨
朝代：清

古人处忧患，著书长不朽。出身膺世务，此事不暇有。宽閒天付君，大业期担负。旷渺无杂缘，神明通户牖。心游法象初，道阐羲文后。济蹇宜反修，默默验奇偶。通塞何庸心，艰贞以自守。
题运使卢同年抱孙画屏十二首 其六 文宴图
作者：戴亨
朝代：清

美玉耻自炫，湮没岂初心。同气不相求，吾道将中沈。所贵忘势分，亦在真知音。大名久自擅，诗酒偕登临。遂令枯寂士，声誉驰古今。此意良独厚，世罕测其深。至今平山上，谁复能追寻。
题运使卢同年抱孙画屏十二首 其十 授经图
作者：戴亨
朝代：清

魏相宰茂陵，文翁治巴蜀。经术持化民，往往易成俗。使君今名儒，建塾亲教育。俗学每拘墟，糟粕转相勖。岂知导肯綮，批却随心目。况以身为律，宁不争自淑。士气顿改观，英才待收录。
题运使卢同年抱孙画屏十二首 其十一 观海图
作者：戴亨
朝代：清

中庭悬沧溟，云涛翻栋宇。据厓者为谁，浩落须眉古。仰看蜃市变，俯视蛟螭舞。隐显虚无间，三山若可睹。惝恍群灵来，杂遝偕风雨。此际一乘槎，大药应相许。望望驰心魂，飘然若空举。
题运使卢同年抱孙画屏十二首 其十二 乐山图
作者：戴亨
朝代：清

达人无滞情，出处随所宜。茫茫涉宦海，倦游亦应归。况兹岁云迈，风波时有之。缅彼山嵯峨，终古无改移。山椒招白鹤，山麓采紫芝。烟霞换身骨，岁久不自知。乐山诚至计，勿为世所欺。
题运使卢同年抱孙画屏十二首 其四 看花图
作者：戴亨
朝代：清

在昔宋广平，世号铁石肠。及其作花赋，彩藻何芬芳。万物生有情，背之多不祥。百花逞奇丽，大块情所将。此身随化转，当春神明昌。至道怀环玮，掸掞胸中藏。日莫采兰归，佩之终不忘。
题运使卢同年抱孙画屏十二首·雅集图
作者：戴亨
朝代：清

通籍客京华，身显心仍寂。耽吟聚名流，溪山亦生色。春秋佳日多，尊酒谋良觌。倚树听新声，涉露采芳泽。振笔发高吟，奇情透金石。欣赏倾众情，欢饮忘形迹。日落各言旋，相思复相觅。群峰耸苍翠，延赏豁心目。载酒呼朋俦，探奇向山麓。登顿出云厓，烟霄聊置足。俯躬拾琼玖，举手揽朝旭。万象逞殊观，胸臆屡超忽。凭虚发长啸，流声振林谷。乘醉招鸾凰，高情逸埃俗。政简夜心清，明月照幽独。春露泫杂花，微风扇芳馥。崖窦溜鸣泉，泠泠漱疏竹。掬之注精窑，活火煎虾目。拭盏试龙团，芳香透毛骨。采焙法羽刍，封题贮箱簏。敬慎小臣心，涓滴沾殊渥。在昔宋广平，世号铁石肠。及其作花赋，彩藻何芬芳。万物生有情，背之多不祥。百花逞奇丽，大块情所将。此身随化转，当春神明昌。至道怀环玮，掸掞胸中藏。日莫采兰归，佩之终不忘。昔人盛游览，杭颖无低崇。风雅久沦没，废为葭苇丛。譬彼亿兆情，壅滞不得通。虽有惠下心，政治难为功。贤牧为疏导，众生欣相从。天水望空阔，豁然开心胸。中流一洒酹，怀古酬高风。美玉耻自炫，湮没岂初心。同气不相求，吾道将中沈。所贵忘势分，亦在真知音。大名久自擅，诗酒偕登临。遂令枯寂士，声誉驰古今。此意良独厚，世罕测其深。至今平山上，谁复能追寻。北固当金焦，京口为门户。大江日夜流，滔滔自隆古。万派此中分，千峰奔栋宇。兴废感梁陈，苍茫辨吴楚。广陵谢榷鹾，边庭将射虎。男儿志四方，敢复怨行旅。北顾心神伤，依依恋明主。古人处忧患，著书长不朽。出身膺世务，此事不暇有。宽閒天付君，大业期担负。旷渺无杂缘，神明通户牖。心游法象初，道阐羲文后。济蹇宜反修，默默验奇偶。通塞何庸心，艰贞以自守。滦水不上天，旱魃形狰狞。小民惧无岁，嚣然遂不宁。抚之失其道，何以销未萌。奉诏起循吏，精祷格皇灵。化雨应时来，枯禾尽回生。发粟宥其愚，众庶歌欢腾。天人相感召，斯理洵可凭。魏相宰茂陵，文翁治巴蜀。经术持化民，往往易成俗。使君今名儒，建塾亲教育。俗学每拘墟，糟粕转相勖。岂知导肯綮，批却随心目。况以身为律，宁不争自淑。士气顿改观，英才待收录。中庭悬沧溟，云涛翻栋宇。据厓者为谁，浩落须眉古。仰看蜃市变，俯视蛟螭舞。隐显虚无间，三山若可睹。惝恍群灵来，杂遝偕风雨。此际一乘槎，大药应相许。望望驰心魂，飘然若空举。达人无滞情，出处随所宜。茫茫涉宦海，倦游亦应归。况兹岁云迈，风波时有之。缅彼山嵯峨，终古无改移。山椒招白鹤，山麓采紫芝。烟霞换身骨，岁久不自知。乐山诚至计，勿为世所欺。
题郊游听僧弹琴图
作者：戴亨
朝代：清

山净涤秋霖，皋兰被清露。时与山僧俱，鸣琴坐幽处。聪耳涧声流，息虑松风度。一曲听欲终，精义妙超悟。天际孤云生，心与孤云去。
题采桑图
作者：戴亨
朝代：清

春日采柔桑，桑叶饲蚕子。饲蚕蚕不食，举家愁欲死。结茧酬辛勤，公私庶有倚。练作万缕丝，织成一端绮。绮罗遭僭滥，狼籍若麻葈。谁念养蚕家，艰辛乃如此。卖丝易斗升，粗褐不蔽体。
题采药图
作者：戴亨
朝代：清

偶随玄鹿径，已入白云乡。此际逢刘阮，相携渡石梁。
题金仁趾秋风出塞图
作者：戴亨
朝代：清

君不见井中蛙，但解盘游乐井水。安知溟渤有蛟龙，洪波一击三千里。大块芸生岂能齐，巨细悬殊类如此。金生仁趾全椒雄，缥缃万轴罗心胸。奇情伟抱不能遏，吐气喷薄如长虹。纵横艺圃慑俦辈，笔峰高峻淩华嵩。神驹伏枥志千里，岂同驽劣局蹐辕下嘶酸风。江南江北尽水国，天吴海若纷出没。烟霞变幻入奇怀，洋洋挥洒波澜阔。犹道齐梁旧习非，淮扬歌管声悽迷。南风久不竞，不能卓绝开襟期。岩疆巨镇动遐想，北走荒外探雄奇。秋风匹马桑乾道，连峰突兀烟云绕。秦关西去亘长城，跨海包山势窅窎。关山月照陇水寒，塞马骄嘶猎枯草。卫霍丰功壮士歌，苏卿奇节羌人表。明妃青冢吊贞魂，李陵台畔妖狐扰。登高四望野茫茫，回看反觉中原小。从此襟怀顿豁开，从此诗思增奇矫。酒酣击节一悲歌，歌声激壮风骨老。慷慨编成出塞吟，吟同白雪知音少。
题金孝廉棕亭诗册
作者：戴亨
朝代：清

高天明星丽东壁，照临下土司文章。精华陊地化才子，上与朝日夕月同辉光。大块不语赖宣泄，灵奇窅眇咸森张。冥搜造化入阃奥，陶镕万象分否臧。但觉毫端百灵集，谁知呼吸通天阊。篇终有时一吟啸，天地震惊鬼神夜哭。波涛倏忽翻江湖，蛟龙腾踔摇山谷。诗人之笔隐显变化乃如此，岂与蛙吟蝉噪争申缩。何人颓其风，相趋入樊笼，遂令风雅大道埋没荆榛丛。我欲鼓洪钧、煽大冶，铸万石之金镛，登高一撞惊群聋。又欲高泻黄河之水昆崙峰，洗伐毛髓之疲苶浩浩元气流心胸。自顾才气短，老马力尽日复晚。吁嗟乎吁嗟，万钧之任谁能挽。金子逸才真出群，身骑鸾凤翔风云。行将上界朝紫氛，丰隆列缺纷来宾。口吹昭华云璈之玉琯，手执金支翠羽之朱竿。指点英奇导仙路，担当巨任将属君。呜呼担当巨任将属君，慎勿降心屈节希悦乎凡耳之听闻。
题长城驿姜女祠
作者：戴亨
朝代：清

新秋天气佳，群鸟鸣林木。公事既云已，策杖越山麓。是时雨初收，万象喜新沐。高原扩奇怀，远迩纷来目。古祠覆茅茨，修篁夹径曲。云是秦时女，殉夫长城窟。斯言似不经，史传无专录。山海有高坟，余曾吊昔夙。睹兹然疑生，错误沿流俗。应是杞梁妻，夫死死于哭。姑置无复道，徘徊眷遐瞩。
题阎佩升为卢公亮写岁寒图
作者：戴亨
朝代：清

天台雁荡绝人境，沧洲渤澥无纤埃。身婴俗务不能去，目断神游心往来。阎公逸兴挥毫素，驱风走石沧溟开。不绘赤城霞，不绘桃与李。赤城霞色多变端，桃李繁华难久恃。泼墨写作岁寒图，凝云浩雪纷满纸。炎天凛凛肌粟生，眼底萧萧朔风起。何处高人抱膝吟，左有高山右流水。数点梅花亦可怜，冷艳幽香散庭戺。秃顶苍松不畏寒，槎枒老干巅厓里。深山大泽余所思，凤吟鸾啸天为低。但觉高吟玉屑飞，姓字不愿王侯知。我今泪尽梁山操，天涯僵卧复谁告。微名深愧鹤氅尊，东郭先生望晴曜。削籍归来悲白头，投閒空被山灵笑。
题陆用九行乐
作者：戴亨
朝代：清

郁郁长安道，心境久不清。时复探丘壑，翛然怡我情。幽憩发遥想，之人渺云层。觏君倾坦率，君意如渊澄。身世亦尘市，山林托孤鸣。山中何所见，历历苍松青。林中何所闻，寒泉声泠泠。苍松多劲节，寒泉非俗营。乐此远人境，将同鹿豕盟。
题陈懿章照
作者：戴亨
朝代：清

清溪涤炎威，披襟坐危石。好风吹我衣，荷香度深碧。目送归山云，冉冉越高壁。聊舒离俗情，淡尔出尘迹。松泉伴幽栖，苔径谁通屐。稚子戏膝旁，天机随所适。瑶琴设不弹，知音世难觌。道书不去手，冥心唯自绎。归来一局棋，山月挂檐隙。
题陈生小照
作者：戴亨
朝代：清

忙中岁月静中看，醉里浮生醒自寒。富贵功名皆是幻，一齐收拾上蒲团。
饥
作者：戴亨
朝代：清

搜厨无所得，相对耐恒饥。凉雨浇蓬径，金风砭葛衣。世情趋尽异，吾道识应稀。飘泊秋深燕，无家何处归。
饮蔚千荷庭因书己意二首
作者：戴亨
朝代：清

高树鸣蝉昼亦阴，门环灵沼受凉深。溪山得友方成赏，风雨开尊每过寻。凫雁惯来离垢境，主宾相对出尘心。临轩一曲横焦尾，高咏成连海上音。举目无非执热场，特来此处就清凉。买山未结高人侣，对景翻生久客伤。采采芙蕖难涉水，青青荷芰可缝裳。烟霞有约空相待，矫首南天忆故乡。
饮蔚千荷庭因书己意二首·其一
作者：戴亨
朝代：清

高树鸣蝉昼亦阴，门环灵沼受凉深。溪山得友方成赏，风雨开尊每过寻。凫雁惯来离垢境，主宾相对出尘心。临轩一曲横焦尾，高咏成连海上音。
饮蔚千荷庭因书己意二首·其二
作者：戴亨
朝代：清

举目无非执热场，特来此处就清凉。买山未结高人侣，对景翻生久客伤。采采芙蕖难涉水，青青荷芰可缝裳。烟霞有约空相待，矫首南天忆故乡。
饮蔚千荷溪
作者：戴亨
朝代：清

绕舍东南尽水乡，冰盘雪槛映壶觞。清风独厚羲皇叟，野客偏宜薜荔裳。龙岫已凋梁国苑，锦棚不羡富家庄。更从何处容疏放，挥洒烟云啸咏长。虽有湖塘供老眼，也因心远解徜徉。青槐晴下重阶荫，白鹭炎飞几片霜。隔岸轮蹄纷冒暑，爽人庭榭且衔觞。天时世事从无定，水色山光总未央。
饮蔚千荷溪·其一
作者：戴亨
朝代：清

绕舍东南尽水乡，冰盘雪槛映壶觞。清风独厚羲皇叟，野客偏宜薜荔裳。龙岫已凋梁国苑，锦棚不羡富家庄。更从何处容疏放，挥洒烟云啸咏长。
饮蔚千荷溪·其二
作者：戴亨
朝代：清

虽有湖塘供老眼，也因心远解徜徉。青槐晴下重阶荫，白鹭炎飞几片霜。隔岸轮蹄纷冒暑，爽人庭榭且衔觞。天时世事从无定，水色山光总未央。
饮马长城窟
作者：戴亨
朝代：清

朝饮马，暮饮马，朝朝暮暮长城下。长城秋高月色昏，哀笳吹月愁云屯。阴风黯惨低不散，中有万古征人魂。秦皇汉武勤远略，百万健儿委沙漠。白骨纵横化鬼燐，尸尸闪闪惊羁魄。封侯之愿久已灰，父母妻儿生死疑猜。登高望，隔黄埃。但闻窟中水呜咽，水流尽是当年血。欲哭不成声，肝肠已寸裂。
首夏
作者：戴亨
朝代：清

首夏日初暖，佳树新阴茂。濛濛细雨滋，阶面苍苔厚。
香山看红叶得黄字秋字二首
作者：戴亨
朝代：清

山寒经宿雨，树树杂丹黄。名士耽幽胜，新诗寄草堂。偶依流水坐，翻叹俗尘忙。嘉会还期再，秋风引兴长。几载尘劳梦，名山得暂留。杖藜探绝壑，云树状高秋。野性看飞鸟，寒声听夜流。凭将幽僻兴，携手问同游。
香山看红叶得黄字秋字二首·其一
作者：戴亨
朝代：清

山寒经宿雨，树树杂丹黄。名士耽幽胜，新诗寄草堂。偶依流水坐，翻叹俗尘忙。嘉会还期再，秋风引兴长。
香山看红叶得黄字秋字二首·其二
作者：戴亨
朝代：清

几载尘劳梦，名山得暂留。杖藜探绝壑，云树状高秋。野性看飞鸟，寒声听夜流。凭将幽僻兴，携手问同游。
高堂三章章八句
作者：戴亨
朝代：清

建彼高堂，爰求豫章。干霄踞地，为栋为梁。为榱为楹，众材斯张。秩秩其臧，大厦煇煌。崇阶峻宇，碧瓦朱甍。其正其冥，乃寝乃兴。以延似续，以燕嘉朋。钟鼓既设，鬼神其宁。厥基既固，厥貌复恢。哙哙哕哕，不崩不摧。反是弗思，或倾或颓。既倾既颓，追也可回。
高堂三章章八句
作者：戴亨
朝代：清
体裁：四言诗

建彼高堂，爰求豫章。干霄踞地，为栋为梁。为榱为楹，众材斯张。秩秩其臧，大厦煇煌。（一章）崇阶峻宇，碧瓦朱甍。其正其冥，乃寝乃兴。以延似续，以燕嘉朋。钟鼓既设，鬼神其宁。（二章）厥基既固，厥貌复恢。哙哙哕哕，不崩不摧。反是弗思，或倾或颓。既倾既颓，追也可回。（三章）
鸿濛
作者：戴亨
朝代：清

鸿濛辟大道，万类转贞元。天地与螾蚁，劳劳局形神。巨细虽悬殊，受造亦以均。寄身泱漭中，藐焉杂众伦。两间为我用，万物备一身。始知维皇意，设局为斯人。大道超形声，天地亦渣滓。幽居谢人事，澄虚窥至理。菁华具灵明，生机梏经史。湛然绝外缘，天怀契无始。仁义窃虚名，翻为庸碌耻。违时多不祥，径情每弗惜。造物与我雠，动即遭颠阨。似欲驱之返，使蹈众行迹。百折死不回，鬼神愕无策。严酷缓我攻，暄燠回朝夕。脂韦空辱身，反若喜我逆。始知司命者，砺之成金石。修名众所趋，造物每深忌。今古无幸邀，终有物败弃。桃李艳春花，苔藓延秋砌。飘飖风雪交，奄忽伤憔悴。所以贤哲人，孳孳唯自励。天命变崇朝，人心求万祀。
鸿濛·其一
作者：戴亨
朝代：清

鸿濛辟大道，万类转贞元。天地与螾蚁，劳劳局形神。巨细虽悬殊，受造亦以均。寄身泱漭中，藐焉杂众伦。两间为我用，万物备一身。始知维皇意，设局为斯人。
鸿濛·其三
作者：戴亨
朝代：清

违时多不祥，径情每弗惜。造物与我雠，动即遭颠阨。似欲驱之返，使蹈众行迹。百折死不回，鬼神愕无策。严酷缓我攻，暄燠回朝夕。脂韦空辱身，反若喜我逆。始知司命者，砺之成金石。
鸿濛·其二
作者：戴亨
朝代：清

大道超形声，天地亦渣滓。幽居谢人事，澄虚窥至理。菁华具灵明，生机梏经史。湛然绝外缘，天怀契无始。仁义窃虚名，翻为庸碌耻。
鸿濛·其四
作者：戴亨
朝代：清

修名众所趋，造物每深忌。今古无幸邀，终有物败弃。桃李艳春花，苔藓延秋砌。飘飖风雪交，奄忽伤憔悴。所以贤哲人，孳孳唯自励。天命变崇朝，人心求万祀。
黄叶歌
作者：戴亨
朝代：清

严霜凛冽天泬漻，调调刁刁风怒号。感兹黄叶歌且谣，黄叶未黄重阴交。脱离根株随所遭，黄叶欲下风欲高。旋看坠地旋青霄，风叶相激声萧骚。此时孤客正寂寥，四海无著东西飘，怀乡倍觉关山遥。
龙潭
作者：戴亨
朝代：清

山坳郁潭窟，蜿蜒神龙藏。有时欲行雨，云起山苍茫。
贺李鸿章七十寿联
作者：戴作楫
朝代：清
体裁：联

椿树衍长龄，春八千，秋八千，千里拱卫王都，晋七旬，弥见春秋之盛；梅花启昌运，天数五，地数五，五日笃生贤相，合九有，咸知天地之心。
新燕
作者：戴佩荃
朝代：清

羽毛鲜润望依稀，睡足晴窗展翅微。唤母但能啾唧语，恋巢犹怯往来飞。楝花庭院春如许，梅雨池亭客未归。睇向画梁容卜宅，争如随分著乌衣。
读厉樊榭集有和闺秀陈坤维丁巳闰九手检顾秀野元诗选卖供饘粥诗有感次韵
作者：戴佩荃
朝代：清

中馈萧凉贫可知，只馀秀野百家诗。节逢闰九情多感，念到先人句更悲。乞米固应烦巧妇，封侯何日慰书痴。里居无复徵钟范，空叹秋宵握管时。
送菔塘叔父赴补
作者：戴佩蘅
朝代：清

晏岁冲寒指帝京，菰芦思慰倚闾情。编排梨枣谋遗集，孝养陔华急远征。台阁大仪绵世德，风流水部继诗名。鞭丝帽影冲寒去，到及春明听早莺。
圆津寺
作者：戴元慧
朝代：清
体裁：五言律诗

上刹何年辟，开堂续补陀。地偏游屐少，寺久古碑多。老树巢乌鹊，危墙胸薜萝。道心殊未减，吾愿学维摩。
寄胡希山临洮幕中
作者：戴元慧
朝代：清
体裁：五言律诗

慰藉劳芳讯，书来已隔春。贫知恩义重，老觉友朋亲。道远无贻赠，文深有率真。他年更良会，剡水问遗民。
对月怀松岩
作者：戴元慧
朝代：清
体裁：古风

秋阴忽开霁，江阁增暮寒。虫声在床下，客子衣裳单。四顾影寂寥，仰睇白玉盘。江流细无声，萦回生微湍。去年当此夜，亲故相盘桓。良会不长得，忽忽失所欢。感此不能寐，中夜催心肝。
张王矶谒睢阳先生像
作者：戴元慧
朝代：清
体裁：七言律诗

古庙临江不记年，先生遗像尚巍然。愿为厉鬼臣心竭，独障狂澜正气悬。落日每喧争渡客，逆流难上过矶船。禹王祠畔连基址，一样春风拜几筵。
春雨杂咏·其一
作者：戴元慧
朝代：清
体裁：七言律诗

不断如丝滴画檐，春风春雨两相兼。检书着夜还烧烛，卖字凭谁肯易缣。家傍五湖何日去，香焚一室按时添。凄凄又是清明近，隔岁秋霜上短髯。
春雨杂咏·其二
作者：戴元慧
朝代：清
体裁：七言律诗

窗寒尽日下帘钩，万顷涛声上小楼。薄命秾花连夜雨，断肠芳草一湾洲。空堂昼永迟莺燕，远渚沙深隐鹭鸥。驻目大江流不尽，只今消得几人愁。
洱口夜泊
作者：戴元慧
朝代：清
体裁：五言律诗

数里垂杨岸，收帆早系船。村深成小市，江涨占平田。古寺疏林外，归鸦落照边。秋光今夜好，一色水兼天。
赠赵肃庵
作者：戴元慧
朝代：清
体裁：七言律诗

十年踪迹托南疆，迟暮班荆得赵良。江左山川归浙水，荀家才调属中郎。衣冠联武遗经在，风雅论交臭味长。好待宦成犹有约，柳吟花醉共徜徉。
饮蓼岸斋中薄暮旋寓舟中口占
作者：戴元慧
朝代：清
体裁：古风

故人念羁旅，臭味颇相投。居处共一城，往还无时休。偶然间晨夕，俨若隔九秋。今日叩君门，入室清且幽。布席具盘餐，举觞恣拍浮。吾侪尚真率，奚用罗珍馐。满饮不辞酣，一写心所忧。日暮谢主人，放棹大江流。江流一何白，月出东山头。
黄陂署中喜晤朱敬思二首·其一
作者：戴元慧
朝代：清
体裁：五言律诗

五年成契阔，官阁再逢君。今日谁青鬓，乡心共白云。旅愁千里合，客舍一江分。不厌挑灯坐，清言惬所闻。
黄陂署中喜晤朱敬思二首·其二
作者：戴元慧
朝代：清
体裁：五言律诗

此会无多日，依依惜别情。大都萍梗客，不过后先行。江上金风爽，楼中玉篴清。桂花时节好，迟我听秋声。
黄陂道中
作者：戴元慧
朝代：清
体裁：五言律诗

江面通湖面，轻舟荡白波。水宽迂路少，野旷僻山多。村店聊沽酒，溪田尽长禾。蓬窗风不断，竟作卧游过。
广陵晤万蓉石得家信
作者：戴元韶
朝代：清
体裁：七言绝句

帆水青青两岸愁，逢人千里一孤舟。长安别去如君久，尝诵吾皇泣楚囚。
惧荒
作者：戴元韶
朝代：清
体裁：七言律诗

霜桥烟冷黑风青，尺五村西报夜铃。鬻子岂能存乳妇，输官先欲饱熊丁。月啼狐兔埋荒冢，风听鸺鹠唤晓星。何处新丝留二月，三家合报一春零。
西陵文武共追攀
作者：戴元韶
朝代：清
体裁：七言律诗

云宵之上木兰山，地以人传宇宙间。不信须眉空一剑，正需巾帼吓诸蛮。即今风雨摇双鬓，幸有祠堂掩半关。瞻仰二程遗范在，西陵文武共追攀。
鹊桥仙·春日作
作者：戴元韶
朝代：清
体裁：词

含烟嫩柳，轻波如瀫，十里大堤游女。酒帘风动小桃红，看宝马一鞭驰去。眼前好景，总成虚度，人老几番朝暮。邯郸咫尺有仙人，问一枕黄粱何处。
半百
作者：戴公樵
朝代：清
体裁：七言律诗

半百年来半白头，诗书有债几时酬。兴来欲写兰亭字，梦里何妨蕉鹿游。夜月照床长铗冷，晓风吹帻白头秋。浮生过此无寒暑，一似长汀戏水鸥。
感怀
作者：戴公樵
朝代：清
体裁：七言律诗

薄暮功名事惘然，一窗相对有遗编。庭前嫩绿惊新眼，头上霜华胜旧年。绛帐漫云吾道贵，青毡犹望后人贤。吟成戌鼓楼头动，月满西楼人未眠。
牡丹
作者：戴公樵
朝代：清
体裁：七言律诗

重重翠幕护花王，百宝栏前逞艳妆。粉脸轻匀初晕酒，檀心半吐细生香。雨中滋润娇如洗，风里依微美若扬。不许杏桃为侍婢，独于三月殿群芳。
送别
作者：戴公樵
朝代：清
体裁：七言律诗

客里论交独有君，君今别去复谁亲。离情杳渺随人远，交谊暌违入梦频。江柳有丝难系棹，路花无意任征轮。要知此后相思处，回首都门驿水滨。
虞美人 秋山 见《林下词选》、《众香词》
作者：戴凌涛
朝代：清

千林叶落千峰晓。飒飒西风早。隔山何处逗钟声，回首苍茫云树接归程。寒鸦古木深秋后。枫叶霜初透。停车晚步望山头，又是一行征雁过秦楼。
题烂柯山石壁
作者：戴名世
朝代：清

采樵偶向洞天行，一局中间世已更。不看仙人贪采药，模糊何复觅前生。谪向尘寰病未瘥，同班仙侣近如何。语君弈罢朝天去，为谢狂生罚已多。
题烂柯山石壁·其一
作者：戴名世
朝代：清

采樵偶向洞天行，一局中间世已更。不看仙人贪采药，模糊何复觅前生。
题烂柯山石壁·其二
作者：戴名世
朝代：清

谪向尘寰病未瘥，同班仙侣近如何。语君弈罢朝天去，为谢狂生罚已多。
基隆山
作者：戴启文
朝代：清

海上有重镇，厥地为台湾。袤延数千里，四望云水环。台北遥对台之南，险要爰有基隆山。强虏忽启衅，称兵乃犯顺。轮舶胜星驰，炮声作雷震。麾军直上千仞冈，夺得昆崙思坐镇。伟哉真将军，孤立无援兵。出奇设险能以少许胜，一战而捷基隆平。敌锋挫衄争先逃，如鸟兽散惊呼号。功成未敢矜言劳，论功却比兹山高。
永年官署思亲
作者：戴咏繁
朝代：清

千里思亲魂梦牵，长宵辗转未成眠。相怜惟有天边月，半照京华半永年。
赤壁
作者：戴喻让
朝代：清

未必功成后，山痕便劫灰。千年无战伐，此地有楼台。梦醒人俱古，天空鹤自回。深情吟两赋，江上几人来。
岳堤怀古
作者：戴奕曾
朝代：清
体裁：七言律诗

阳羡城南古岳堤，曾传武穆击羌氐。将军暗定天山路，铁骑争过罨画溪。迢递铜官迷远近，纵横荆水隔东西。绿杨芳草今如旧，凭吊忠魂意转凄。
庚申冬喜志泽耀五二侄同入泮
作者：戴奕曾
朝代：清
体裁：七言律诗

双双卯角号奇童，争羡才华能亢宗。泮水撷芹欣有侣，齐门合吹庆同工。翩翩脱颖怀群季，种种衰头愧老翁。骥足莫忘千里志，伫看鹏翮举秋风。
秋夜步龙溪桥
作者：戴奕曾
朝代：清
体裁：七言律诗

溪桥散步月沉沉，行过桑阴到柳阴。僧舍难闻梵清响，池边竟听草虫音。碧流倒泻高低屋，树荫深栖子母禽。露到更阑浑欲滴，白头吟罢快披襟。
九江
作者：戴宏烈
朝代：清

戎马疮痍已十年，浔阳灰劫倍堪怜。水分九派涛声阔，山抱孤城塔影悬。野烧荒原衔落日，秋风废垒起残烟。萧骚此际江州客，一曲《琵琶》意惘然。
同黄子正出居庸作
作者：戴宏烈
朝代：清

偶谢承明去，聊为塞上行。千山横朔气，万马动边声。上谷风沙暗，渔阳鼓角鸣。江南庾信在，萧飒尽平生。
怀孙大振公云间
作者：戴宏烈
朝代：清

卧病荒村叹索居，故人怀抱近何如。一时湖海交游尽，千里河山战伐余。夜雨空庭常对鹤，秋风古渡正烹鱼。遥怜有客飘零久，不寄征鸿尺素书。
赋得心清闻妙香
作者：戴宗逵
朝代：清

一室斋居候，清明裕素心。惟□香几度，直觉妙堪寻。静里真诠语，环中秘缔深。澄怀起浅见，爽气涤烦襟。恍视游兰径，还同步桂林。前庭方上月，别院暂停琴。宝篆潜增袭，尘缘淡不侵。欣然逢圣世，翘首共倾忱。
挽左宗棠联
作者：戴定邦
朝代：清
体裁：联

千载证丹忱，前出师表，后出师表；中兴论元辅，湘乡一人，湘阴一人。
枫岭道中
作者：戴宽
朝代：清

过岭人家近，村村绕石田。截流通野曲，架竹引山泉。鸟下冲寒霭，僧归破夕烟。梅化应似我，零乱灞桥边。
盐池
作者：戴宽
朝代：清

筑地作盐池，池光朝滟滟。不闻烟火声，天地自烹鍊。微风从南来，雪花积璀璨。上以充君疱，下以供征缮。余波及闾阎，古制良甚善。不知自何年，招集来商贩。骄奢拟王侯，奴隶视州县。计口派食盐，锱铢入奇算。百钱不盈盎，况乃泥居半。哀哀墟里人，味不充藜苋。荷锸者谁子，搰搰泥没骭。盐成不敢收，指挥听垄断。两间有美利，本为生民便。安知兼并徒，奇货思独擅。造物忌满盈，朝廷树纲宪。不见囹圄中，囚首发覆面。君子贵知足，小人戒无厌。寄语谢持筹，前车勿再践。
雨后东海道中
作者：戴宽
朝代：清

泼墨云深雨脚斜，又添生意到桑麻。扑衣新绿低槐乳，夹道清香散枣花。古壁丹青寻野寺，疏篱烟火见人家。儿童指点东瀛路，碧落晴消万缕霞。
多景楼感怀
作者：戴寅
朝代：清

无端风雨满山楼，楼外长江忽倒流。海气乍沉瓜步树，潮声暗送秣陵秋。六朝割据僧粗记，一发中原我欲愁。往事伤心还极目，侧身天地叹浮沤。
旅夜
作者：戴寅
朝代：清

孤馆残镫尽，矬窗落月斜。河声犹在枕，客梦已还家。身世悲蓬转，风霜感鬓华。六千归路远，强半尚天涯。
鹰澶道中
作者：戴寅
朝代：清
体裁：五言律诗

荒难催客梦，侵晓踏征尘。岭路余千折，山车祇一轮。帽檐低碍树，潭影倒句人。莫向东山去，山灵笑此身。
鹰澶道中
作者：戴寅
朝代：清

荒难催客梦，侵晓踏征尘。岭路余千折，山车祇一输。帽檐低碍树，潭影倒句人。莫向东山去，山灵笑此身。
挽张之洞联
作者：戴展诚
朝代：清
体裁：联

宗社际忧危，只手孤擎心已瘁；追随恨疏阔；万方一概道何之。
挽张百熙联
作者：戴展诚
朝代：清
体裁：联

举世颂儒臣，谁识磊砢孤怀，独以至诚伸大节；群才归巨壑，每忆风流宏奖，自期努力答深知。
贺张百熙60寿联
作者：戴展诚
朝代：清
体裁：联

教育发蒲钟，喜耄耋齐臻，同时有皖水耆英，武昌节度；文章培国祚，知明光入对，应奏进千秋金鉴，三辅黄图。
一萼红·秋花
作者：戴延介
朝代：清

认疏枝。缀轻红澹白，几朵映斜晖。露洗明妆，霜描冶态，薄暮景色凄迷。看是处、园荒径冷，抱香须、一蝶梦魂痴。瘦影偎烟，芳心逗晚，零落谁知。惆怅西风庭院，便寻幽欹帽，兴减年时。鬓薄羞簪，樽残倦赏，芳华已是嫌迟。问此际、零脂剩粉，系金铃、谁更惜芳菲。只有凉宵蟾月，还照幽姿。
三姝媚
作者：戴延介
朝代：清

霓裳仙佩冷。便吹堕祗林，镇留双影。拂拂空香，引访秋骚客，来歌招隐。录曲栏干，问零落、几回金粉。闲立花阴，醉索花扶，梦和秋迥。露湿苍苔凉沁。又兔魄光明，暗催归兴。待约重寻，怕飘残黄雪，禅扉深扃。浓艳都销，更听到、一声清磬。记取鹤飞今夜，广庭人静。
催雪·绿华馆赋雪蕉
作者：戴延介
朝代：清

卷叶抽青，蜜蕊点素，冷色斜侵砚几。算六出花轻，恁时飞坠。莫是玉妃夜半，把一角、绿天都装缀。回灯深处，曲屏影侧，薄寒馀几。吟翠。展还未。便不听秋声，也无春意。又雾惹、烟笼暗飘香细。梦断黄昏风雨，任瑟瑟、萧萧疏窗底。记那日、画笔凄迷，一幅辋川图里。
八宝妆·芍药，此韵
作者：戴延介
朝代：清

月幌笼娇，云阶倚态，泪点越添凄妩。亭北新妆人去早，占断雕栏妒否。尊停婪尾，乱红飞过江南，惜春归渺无情绪。拼却带围宽瘦，鬓丝添缕。年年廿四桥边，为谁开了，玉箫声在何许。算只有、谢郎俊句，肯迟暮、替脩新谱。待和梦、折枝赠与。隔花莺送零星语。又路远丰台，湘帘不卷愔愔雨。
卖花声
作者：戴延介
朝代：清

了鸟一重门。记款芳尊。那堪重觅旧香魂。花样娉婷秋样瘦，春样温存。录曲好同凭。曾惹啼痕。三生前事不须论。如此楼台如此月，如此黄昏。
卖花声·绿蝴蝶
作者：戴延介
朝代：清

仙梦碧罗飞。黛活螺肥。六朝腻粉褪金泥。只有九疑仙子见，稳赋双栖。何处窃香归。旧侣都非。西园悄咏绿衣诗。笔点画眉描不定，一晌烟迷。
卖花声·黄荛圃主政购得宋刊《唐女郎鱼玄机集》，嘱予题词
作者：戴延介
朝代：清

金屋梦云飞。懒赋双栖。舞裙香褪换黄絁。弹指华年飘影去，风月留题。诗锦叹凄迷。几摺朱丝。芳名应与薛涛齐。花落碧鸡坊底路，一样鹃啼。
南浦·秋草
作者：戴延介
朝代：清

野色迥寒芜，冷清清，是处烧痕愁拥。蝶倦暗魂销，难飞去、瘦影又来荒垄。黄深翠减，高低一片寒烟笼。流水池塘，春意冷留取，旧时残梦。踏青犹记年时，衬马蹄纤软，玉鞭曾控。远道已凄迷，凉风外、牧笛声声遥弄。孤丛细袅，芳心暗怯霜华重。迟暮玉孙归未得，莫遣斜阳西送。
卜算子
作者：戴延介
朝代：清

荷叶小于钱，解覆双栖翼。瞥见微波飒飒生，蓦地吹欹侧。春去暗愁牵，春到愁重叠。风卷飞花似扫愁，愁里花狼藉。
卷四 琵琶仙 题杨浣香过云词后，并订修褉雅游，即用集中“题凫香客舫填词图”原韵
作者：戴延介
朝代：清
体裁：词

隔水招鸥，正绿波、十里晴镜春阔。歌扇乍落飞英，酒鳞又凝碧。知多少，采兰心事，算渐近、三三时节。花雨惊魂，柳云约梦，浑是春色。恰携得、一卷新声，待细与、尊前话游历。唤起旧时明月，听梅边横笛。愁自远、山中玉老，铸黄金、还煮白石。且休辜负韶华，絮凉吹雪。
原注香扇坠见《板桥杂记》鬲溪梅令·寄怀凫香
作者：戴延介
朝代：清

冷蟾移影上双扉。夜迷离。料得天涯游子、正思归。乡心和雁飞。故园风雪尺书稀。梦依依。又是蜜梅花发、费相思。消寒九九时。
台城路
作者：戴延介
朝代：清

扁舟待约寻秋去，瘦筇又唤幽讨。浦迥云迷，桥低烟凝，且向横塘移棹。篷窗欹帽。指一抹遥山，夕阳沉了。鹭外鸥边，今宵凉梦定飞绕。廊虚好寻步屧，笑一双谢屐，此时才到。寺暝催钟，林深迟月，残客尚留多少。禅枯僧老，又汲水煎茶，篝灯留照。秉烛还来，胜游归莫早。
台城路·三泖渔庄雅集图，为非石赋
作者：戴延介
朝代：清
体裁：词

薄阴不散湖天暮，一丸飞破云影。积翠苔矶，嫩寒帘幕，早是离筵乍整。眠鸥梦警。又叶响菰蒲，挂帆风紧。惜别回头，九峰如睡髻鬟冷。华年容易去也，叹欢悰渐减，鸿泥重认。明月街头，软红尘里，两地相思分领。暗搔吟鬓，怕倦侣天涯，带围消损。一笛山阳，醉魂愁又醒。
台城路·新柳，和浣香韵
作者：戴延介
朝代：清

碧城早约吟魂去，丝丝乱愁初织。一缕飘金，一痕亸玉，一绺斜颦黛色。迟过紫陌。看浅画春衫，雨丝风叶。惨绿三分，二分犹映澹黄月。春人双螺扫未，翻来新样好，添与凄绝。小梦牵云，圆珠穿泪，取次缄离绾别。酒醒今夕，怕嘶过钿骢，玉绵飞雪。杜曲重寻，琼筵催擪笛。
台城路·秋舫浣云图，为瞿梦香赋
作者：戴延介
朝代：清

疏杨几树情丝短，凉波空搅凄碧。袖薄牵罗，髻低颓影，魂小欲迷秋蝶。目迎眉接。记双桨人娇，一奁云活。警梦西风，鸳鸯愁重易头白。银河清浅路阴叹，星期误也，空妒灵匹。十斛珠抛，四愁诗赋，盼断玉钗消息。良缘未歇，有再世韦家，好寻坤牒。替诉恒娥，蟾蜍清泪滴。
声声慢·文衡山待诏“仙桂新枝图”，白云外史旧有摹本，并和题句，云岩复写是图，同人皆步原韵，予亦倚声和之
作者：戴延介
朝代：清

蟾窟分霜，蜂窠借蜡，沉烟重捣瑶房。好写鲛绡，休教零落天香。盈盈钿肌微润，似汉娇、乍试新妆。料此后，便人间天上，同舞霓裳。词客南田何处，只一枝仙影，苦费诗肠。金粟前身，恒娥犹识清狂。花阴如梦花魂冷，算如今、合伴檀郎。还溯远，想当年秋满玉堂。
大圣乐·懒渔招同人自绿杨湾放舟游石公山，风日清淑，满湖帆影，历历如在掌上。登绝顶远望，群峰冷翠欲滴，为歌此阙，以志胜游
作者：戴延介
朝代：清

洞引云归，云联嶂起，峰峰不断。笑几番、苔滑扶筇，藤袅罥衣绝项，才舒望眼。可惜孙登仙去早，便长啸、空山有谁管。小亭畔，爱拂拂天风，衫袖吹满。崖阴更寻细款。试唤起石公情更懒。借圆坡憩影，危流濯足，胜讨莫嫌归晚。历历峭帆吹不落，带一片、夕阳红影颤。且留恋，待宵深、月明飞盏。
天仙子
作者：戴延介
朝代：清

湘帘不隔玲珑月。月圆都照梨花白。晓寒欲去暮寒催。才相别，便追得。觉来好梦仍须见。
天香·芦帘
作者：戴延介
朝代：清

密织枯枝，匀编露叶，摇飏一桁斜挂。冷月轻筛，霜风细簸，镇护茅檐寒罅。低掀侧帽，记贳酒、者回村舍。消受天寒岁晚，无分绮窗珠榭。押边夕阳才下，惯掩映、一灯红灺。最是寒添六尺，雪花轻洒。荡户梢梢瑟瑟。又那管、江湖梦魂惹。卷起萧疏，柴门低亚。
好事近·李香君小影，为南雅赋
作者：戴延介
朝代：清

风月媚香楼，流水板桥春远。金粉南朝销尽，认桃花人面。艳情悽断白牙箫，旧曲更谁按。记取扇头香坠，把芳名偷唤。
定风波·青浦舟中
作者：戴延介
朝代：清

几点烟鬟薄雾空。鱼矶新涨水濛濛。渺渺澄波横目送。愁重。片帆带去夕阳红。今宵随分芦滩宿。纵在。九峰西去泖湖东。听水听风吟被拥。圆梦。一天凉月白鸥同。
庆宫春
作者：戴延介
朝代：清

倦柳偎烟，疏云漏月，水天今夕无价。薄醉心情，薄游滋味，几番欲赋难写。秋水秋句，还未称、秋娘澹雅。初逢记在，一水桥边，一重帘罅。不曾负却西风，双桨时来，彩霞凝乍。赌酒藏钩，分茶贻麝，易惹莺娇燕姹。华年珠满，幸犹是、云英迟嫁、艳魂逗也。莫说伊知。粉笺教砑。
忆旧游
作者：戴延介
朝代：清

趁弦琴客至，饯腊樽浮，还唤幽探。不尽登临意，向青山影里，来话残年。闲却寻常歌酒，山翠冷弥妍。又馥馥寒香，岁阑清梦，早堕梅边。流连。共忘返，且扫苔扪碣，拂石评泉。容易年华换，只清愁未了，愁写银笺。难得故乡俊侣，倚醉更酣眠。判再约明朝，讨春还放乘兴船。
忆旧游·秋寺
作者：戴延介
朝代：清

记拨云寻径，和叶敲门，琳宇萧寒。小憩招提境，看衔花鹿瘦，补衲僧闲。嬉游渐疏裙屐，香火已萧然。剩宝座灯昏，珠幢尘暗，供养枯禅。流连。参寥话，合两三秋士，结社分笺。寂寞经台畔，听一铃吹语，声更凄圆。折取黄花呈佛，心事冷炉烟。待送客昏黄，栖鸦轧轧啼正喧。
忆旧游·题凫香客舫填词图
作者：戴延介
朝代：清

正帆欹烟紧，雨揽灯凉，酒冷愁多。又是天寒矣，算惊心岁月，瞥影如梭。倚醉一声弹指，豪气尽销磨。叹十载萍飘，五湖梦远，心理旋螺。蹉跎。两吟鬓，只嬴得年年，载酒经过。惯领江湖味，便沙头水鸟，也怕风波。好向家山深处，归去理渔蓑。倘谱掐蘋洲，桓伊笛里吹奈何。
忆瑶姬·题米楼高山流水图，即送归西泠
作者：戴延介
朝代：清

独客遥岑。有半焦桐尾，千叠愁心。天高清籁寂，秪七条弦上，幽怨愔愔。瀑飞远涧，岫隐疏林，漏松风满襟。正峭然、听到声稀处，添了云深。还暗数、岁序骎骎，叹国工老去，若个知音。词人今倦矣，怕一声弹指，旧梦难寻。江湖鸥鹭，信沉沉，又山空木落。归去也、静掩柴扉伴鹤吟。
惜秋华·读书帷赋瓶菊
作者：戴延介
朝代：清

颤白摇红，趁疏篱、晓剪霜寒花凝。琴局笔床，雅映冷标幽韵。高低忽乱明妆，带一片、斜阳窗暝。休哂。算几番、枕秘者回瓶隐。沅湘动新咏。且酡颜借酒，苦吟啜茗。矮几凭、温梦蝶，一双栖并。还愁碎飐西风，似醉客、惊魂无定。灯近。画秋心、素屏圆影。
意难忘·送瞿镜清入都
作者：戴延介
朝代：清

春水船轻。似坐来天上，远向津门。花花牵去梦，草草引清尊。香锦暖、柳绵温。落日断霞明。怕者番、绿波南浦，照见消魂。昨宵花灿银藤。有半规残月，浅晕离痕。搴芳还觅句，小阁夜黄昏。招隐桂、出山云。剪烛话纷纷。约归期、有如白水，重续鸥盟。
扫花游
作者：戴延介
朝代：清

蝶衣扑絮，正七里银塘，绿波春腻。移舟画里。指晴虹压镜，烟螺堆髻。象笔蛮笺，换了艳歌罗绮。流觞未。趁一醉题红，飘梦无际。黯黯斜阳坠。任圈柳围香，扫花占地。朱楼十二。又琼栏界粉，绣帘贴翠。怕说来朝，已有落红流水。休凝思。展新奁，一眉月细。
探春慢·春寒较甚，忆西山花事，为奏此调，以当寻吟驴背也
作者：戴延介
朝代：清

草脚青苏，柳眉绿染，南枝香梦犹浅。欲结乡愁，未逢驿使，时序早过春半。一缕吟魂涩，又却被、东风吹远。只凭前岭斜阳，额黄传出无限。遥忆铜坑西崦，问几树苔封，几重云掩。独鹤宵鸣，翠禽孤语，似诉山空清怨。待扫枝头雪，蓦化作、绿波香暖。唤起银蟾，林边一笛声晚。
摊破浣溪沙
作者：戴延介
朝代：清

卅六鸳鸯梦作成。水风吹过又斜曛。笑指一湖春水碧，映罗裙。替数华年排雁柱，学梳轻鬓薄蝉云。新识春愁浑却似，月三分。
摊破浣溪沙
作者：戴延介
朝代：清

听彻当筵爱爱歌。闹红香国懒经过。昨夜蓝桥绿底事，又风波。乍讳笑言添寂寞，故藏心事巧腾挪。经月兰屏银烛下，泪痕多。
摸鱼子·戊辰十月九日，小雨酿寒，阖户无聊，凫香、非石过护经书屋小饮，相与研究古今倚声，旨趣欢绪纷来，醉吟成调
作者：戴延介
朝代：清

响晨窗、渐疏落叶，空阶还凝寒雨。停云静咏虚堂悄，惯送雁边愁去。闲记取。又难得、莼乡旧约都俊侣。浑忘尔汝。有象简朝天，鹖冠隐市，此夕赏心遇。算嬴得，一瓣炉香同炷。白云遥识心苦。春风池水干卿事，匿笑尽凭傍妒。扶醉住。幸犹是、同盟鸥鹭今起舞。无人与语。待远唤银蟾，低搴筠箔，三影共尊俎。
摸鱼子·新荷
作者：戴延介
朝代：清

漾沦漪、田田点点，熏风吹展多少。镜奁渐有情丝惹，一串蘋香萦绕。青柄袅。看贴水、轻圆解覆鸳鸯鸟。凌波路杳。正卷绿缄愁，含朱束怨，芳意尚娇小。追凉处，十里银塘清晓。承来珠露初皎。艳游曾记销凝甚，一舸尚迟红闹。吟思悄。待扶出、盈盈扇底玉容好。秋霜易老。怕吹落脂痕，剪残衣翠，须约采香早。
摸鱼子·春渚烟帆图，为潘榕皋先生赋
作者：戴延介
朝代：清

遍青山、画眉声里，欹斜帆叶吹到。年年暮雨吴船曲，输与者边斜照。歌窈窕。对如画人儿，依约小红小。低吟侧帽。正酒被香销，诗襟雪浣，吹竹谱新稿。乌逢底，钿盒镜奁开晓。听风听水都好。闲鸥懒作双栖梦，值得鸳鸯一笑。添懊恼，算如此、江山只合烟波老。底须归早。想渔具因缘，笛床消息，不羡五湖棹。
摸鱼子·梅雨经旬，得陈竹士台庄晚春见怀诗，为倚此调
作者：戴延介
朝代：清

又天涯、啼鹃声苦，乡心分付梅驿。蛮笺寄我相思字，醉后唾壶敲缺。情脉脉。正丝雨、萦愁肠断江南笛。悲怀欲结。想绕枕河流，排空山翠，催梦远飞越。长安道，扑面惊沙如雪。惜春还嘅行役。旗亭记曲当垆醉，难解愁人眉缬。凭落魄。笑马狗、衣鹑款话寻驺卒。旧游须忆。叹讥燕帘疏，调莺槛冷，帆影望遥席。
摸鱼子·题吴竹桥仪部小湖田乐府
作者：戴延介
朝代：清
体裁：词

问词坛、湖南垞北，风流偻指堪数。霓裳梦断无人听，惆怅雅音非故。惊逸句。又千顷，湖田渔唱传新谱。移宫换羽。似白凤梳翎，青鸾掉尾，幽艳共谁语。兰台侣。自脱朝衫归去。寻盟早主鸥鹭。闲云更忆西泠隐，心折吴家乐府。吟玩处。爱香细、帘疏玉轸调琴趣。最牵愁绪。正梅子黄娇，海榴红绽，烛剪夜窗雨。
摸鱼子·题徐懒云先生填词图
作者：戴延介
朝代：清

可怜宵、月斜香灺，花阴偎暖苔磴。玉箫低度伤心句，记否秦楼酒醒。秋有信。可解忆、长干疏柳丝丝影。双鬟莫问。怕提起销魂，如云似梦，多少旧愁等。新词丽，旧谱乌丝重订。玉田标格差近。分明绿怨红啼意，半是空中传恨。春暗省。问因甚、柔情艳福都无分。倦搔吟鬓。算阳羡风流，画图仿佛，添个小眉晕。
摸鱼子·题李子仙紫薇花下填词图
作者：戴延介
朝代：清
体裁：词

过春风、吟魂飞远，冷冷静闻琴语。心香半缕销烟篆，盼断白云何处。深院宇。借几树、繁红款取芳菲住。移宫换羽。正琼押帘疏，冰奁砚润，华省漫催去。怜同调，我亦新声曾谱。栏干静夜屡抚。银藤枝上玲珑月，分得清愁几许。怀俊侣。又并入、樽前红豆相思苦。艳情知否。趁绛雪轻霏，玉箫低掐，芳思未迟暮。
暗香
作者：戴延介
朝代：清
体裁：词

扑衣风峭。正短篷载酒，冲寒寻到。唤醒眠鸥，来认堤边晋时棹。漠漠冻云送暝，漏澹影、不多斜照。待玉龙、起舞尊前，煨叶暖清醥。鸿爪。留还好。算擘笺斗韵，雅游未了。倪迂笔妙。肯替荒寒写新稿。难得谪仙逸兴，便岁阑、还约幽讨。惹离愁、何处也，寺钟催早。
木兰花慢
作者：戴延介
朝代：清

俊游邀俊侣，访旧隐、趁斜阳。指石发栖烟，苔衣罥雨，萝带飘香。依然。旧时乔木，剩归鸦几点话昏黄。可惜歌残金缕，难招睡去红妆。徜徉。无语步回廊。倚槛悄吟商。叹年华暗换，酒边花瘦，竹外云凉。消得冶情如水，又玻璃、风起绉池塘。一笑踏莎归晚，银蟾影满西窗。
梦芙蓉·戊辰闰五月十七日，同涧宾泛舟山塘有赋
作者：戴延介
朝代：清

远天云点墨。趁青蘋风起，白鸥迎楫。一层塔影，浮动卧龙活。空濛山翠泼。眉痕黛远吹碧。绿净玻璃，看画桡划破，燕瘦飐波立。无多雨丝烟叶。笛竹声酸，心事总悱恻。西施可网，应傲五湖客。文园原病渴。梅酸不解今夕。归梦重寻，愿飞随钗凤，栖傍小鬟侧。
水龙吟·浣香取白石词意，倩周云岩绘“与鸥为客图”，嘱予倚声
作者：戴延介
朝代：清

冷云飞过前湾，青山影里扁舟住。绿波坐暝，白头话素，此盟千古。语密烟深，梦圆波阔，船唇舵尾。等渔兄贳酒，钓师吹笛，添一卷、蘋洲谱。回首软红尘土。换清游、一竿占取。北来盼雁，南飞附鹤，故人归否。我亦情闲，吟魂频绕，菰芦深处。迟重寻，卅六陂边，好与鸳鸯为侣。
水龙吟·观荷，次顾涧萍韵
作者：戴延介
朝代：清

红衣瑟瑟摇妍，西风吹冷凌波路。栏干录曲，但嬴赋客，微吟引步。盼断鸥家，缄沉鲤素，闲愁难诉。只云鬟雾鬓，窥妆弄影，惊暗里，秋心妒。已是悲怀无据，又催归、斜阳红暮。湘流寄梦，汉皋解佩，省来应误。一缕香魂，空江飞去，夜凉判度。剩芦乡，倦侣盈盈望远，续骚人句。
水龙吟·题冯墨香广文自在舟渔笛图
作者：戴延介
朝代：清

丹砂溪上人来，一篙春暖桃花色。蟹前鴂后，蘋香莼嫩，钓竿垂碧。酒被云铺，诗襟霜浣，鬓丝雪涤。正蒲帆初挂，暮潮欲上，听吹了、斜阳笛。笑我荷衣待葺，泛澄波、雨蓑烟笠。鸥家盟素，渔乡署券，已夸闲得。还怕相逢，月川沙渚，水云嫌窄。看星河，动也他年，天上有浮槎客。
河传
作者：戴延介
朝代：清

花底。瑶砌。曳罗襟。谁弄璚箫夜清。天寒酒醒愁自听。分明。秦楼海样深。倦倚屏山愁脉脉。情难说。香炷销银鸭。漏初长。露初凉。昏黄。月痕移粉墙。
洞仙歌·琴南以亡友吴竹虚画墨桃小幅见贻，拈此寄答，并邀同作，好谱山阳一笛也
作者：戴延介
朝代：清

阮郎归去，怅浓春瞥逝。缥缈仙源路无际。剩年年、寒食如墨春阴，吹碎雨、点点替人弹泪。一枝和梦寄。试问情深，潭水泠泠浅还未。懒更赋题红，爇瓣心香，怕唤起、吟魂憔悴。倘暗里、有时蝶飞来，便稳抱花须，也和愁睡。
浣溪沙
作者：戴延介
朝代：清

十四盈盈十五馀。浓颦浅笑画难如。秘辛偷录一编书。齿灿仙犀樱破半，眼窥媚凤月斜初。几时扶上六萌车。
浣溪沙
作者：戴延介
朝代：清

早乞云英一盏浆。几番归梦绕昏黄。愿为镜鹊觑新妆。贝锦最防三寸舌，藕丝难断九回肠。少年心事蝶魂忙。
浣溪沙
作者：戴延介
朝代：清

滟滟银塘彩碧莲。新歌听唱想夫怜。鸳鸯无语抱云眠。萼绿窗前春乍逗，焰摩天上月重圆。人如锦瑟夜如年。
浣溪沙
作者：戴延介
朝代：清

笑靥才圆泪拭迟。梅酸梀苦少人知。一分情殢一分痴。十索诗犹从我乞，三生缘肯与谁期。不轻拦入洞香迷。
浣溪沙·帘波
作者：戴延介
朝代：清

窣地湘痕欲化烟。轻纹细縠受风牵。织成凉思到鸥边。斜照沉云寒漠漠，素娥流影态娟娟，误他归燕掠檐前。
浣溪沙·扇影
作者：戴延介
朝代：清

罗袖招凉月有痕。倏移圆影上银屏。暂分明处玉纤停。活脱惯惊蝴蝶梦，团圞如画美人心。悄回栏角似兜萤。
浣溪沙·自题尚湖双桨图
作者：戴延介
朝代：清

笑指星河一道斜。木犀香送鬓边花。神仙八月好乘槎。蝴蝶过秋还款梦，鸳鸯得水便为家。有情人亦在天涯。
浣溪沙·花气
作者：戴延介
朝代：清

一缕幽香袭绮寮。暗随栩栩蝶衣飘。生愁吹损玉人箫。晴午蒸来浓和麝，晚凉递处薄笼绡。隔重帘幕已魂销。
浣溪沙·茶烟
作者：戴延介
朝代：清

折脚铛边袅篆长。渐萦轻雾到芸窗。可曾邀客斗旗枪。竹外雨过粘腻粉，花边风度带疏香。撩他鹤梦亦微茫。
清平乐
作者：戴延介
朝代：清

碧云盼断。梦绕芦花岸。已是愁如江水漫。飞起一行筝雁。旧欢新恨图成。更怜我我卿卿。瘦尽一枝梧叶，不曾减却秋声。
清平乐
作者：戴延介
朝代：清

镜奁寒浅。漾碧兰桡缓。一片流莺啼宛转。春在东风近远。搴香早趁韶光。欢游容易斜阳。唱出绿波新句，杨花飞满春江。
清平乐·为陈子玉赋探梅
作者：戴延介
朝代：清

悬崖雪冻。漠漠春寒重。流水分香残月笼。只许梨云同梦。孤栖悄掩柴关。探幽谁侣文园。稳卧试灯风里，吟魂夜夜空山。
清波引·白公祠坐雨迟，王述庵先生不至，谱此破寂
作者：戴延介
朝代：清

湿云搓絮。正拖屐、远寻古宇。黛岚吹雾。缏娟弄眉妩。刚道探幽好，蓦地飞来凉雨。闲庭不见词仙，剩一鹤、自来去。萧然伴侣。寂寥味、还共领取。酒盟茶语。山灵定相许。烟树旋催暝，冷翠扑衣无数。放些蟾月朦胧，好移归橹。
渡江云·周子莱衣洞庭东山人也，风流蕴藉，工诗擅隶，间作小词，有南宋人旨趣，以其别号懒渔，乞为赋之
作者：戴延介
朝代：清

湖光围万顷，数椽小筑，栖影傍岩阿。浮家浑未稳，滚滚洪涛，懒更著渔蓑。蘋洲一笛，便清游、不钓风波。已嬴得、鸥边鹭外，时听扣舷歌。蹉跎。年华似水，经岁相思，又秋窗灯火。试与论、春风词笔，未肯消磨。孤高底羡元真子，算垂纶、兴已无多。情自好、更营安乐新窝。
渡江云·王述庵先生命题柳波云舫，同凫香作
作者：戴延介
朝代：清

春江扶舵去，鸾坡望远，高卧水云宽。晴奁试照影，卅载缁尘，扑雪鬓貂寒。停花舣柳，任风波、不到鸥边。指旧隐、峰围圆泖，寻梦落鱼天。翛然。蒲帆卸了，浩荡莼乡，怅词仙归缓。且捡点、笔床茶灶，笛谱琴编。难抛夙昔经纶手，便忘机、尚理渔竿。烟水暝，一声棹入芦滩。
湘春夜月·莲衣词，为米楼赋。用张渌卿调
作者：戴延介
朝代：清

过横塘，艳魂花外吹香。试问卅六鸳鸯，若个梦成双。自分莲心独苦，又澹烟疏雨，替作凄凉。只闹红一舸，而今甚处，闲了斜阳。艳歌忽起，素波乍冷，残月昏黄。解佩归来，算只有、一重烟水，摇曳愁长。泪珠揾也，等几时、还赋清湘。怕再过、那秋风江上，并刀未剪，已断柔肠。
湘月
作者：戴延介
朝代：清

清幽池馆，正欣逢俊侣，新剪园蔌。催合江湖今旧雨，底藉游鳞六六。酒暖凝香，灯昏灺蜡，霜重团诗屋。情怀凄恨，醉魂惊听离曲。夜凉重倚东篱，晚花可惜，欹帽簪黄菊。廿四桥头明月色，只恋二分蛾绿。竹韵凉边，梅芬疏处，高会还重续。暮潮人去，一帆云影追逐。
玉楼春·西庄即事
作者：戴延介
朝代：清

镜奁晃碧山眉皱。清簟疏帘消永昼。一声柔橹曲栏斜，黄蔑舫摇秋梦瘦。红鸥白鹭烟波友。供客山僧储越酒。月明载得丽人来，醉看玉河槎犯斗。
玲珑玉
作者：戴延介
朝代：清

小院新凉，数开候、宵露欲倾。竛竮素影，相思也梦梨云。瞥见小鬟低亸，正玉纤初摘，闲了弹筝。叮咛。焙茶芽、添度麝熏。还向镜奁细数，笑珠嫌琐碎，玉比零星。穿就银丝，伴琼梳、雅称斜簪。纱橱夜深人静，记消受、发香酒醒，寻遍兰衾。芳名好，怕花田、难返艳魂。